text: Toisessa ottelussa kohtasivat Uzbekistan ja Jordania Dohassa sijaitsevalla Khalifa International Stadiumilla. Ensimmäisellä puoliajalla kummallakin joukkueella oli muutamia hyviä paikkoja tehdä ottelun avausmaali. Uzbekistanin Ulugʻbek Baqoyev puski heti toisen puoliajan alussa vapaapotkun jälkitilanteesta ottelun avausmaalin. Baqoyev lisäsi Uzbekistanin johdon 2–0:aan, kun hän siirsi Jasur Hasanovin keskityksestä pallon maaliin. Bashar Bani Yaseen kavensi ottelun noin kymmenen minuuttia Uzbekistanin 2–0-maalin jälkeen kulmapotkun jälkitilanteesta. Jordania painosti ja yritti tehdä tasoitusmaalia siinä onnistumatta. Välieräpaikka oli Uzbekistanille sen historian ensimmäinen.


title: Jalkapallon Aasian-mestaruuskilpailut 2011

text: Puolivälierien kolmannessa ottelussa kohtasivat Australia ja hallitseva mestari Irak. Ensimmäisellä puoliajalla ainoa hyvä maalintekopaikka oli Australian Matt McKaylla, mutta McKayn yritys meni maalin yli. Toisella puoliajalla Australialla oli kaksi hyvää tilaisuutta tehdä ottelun avausmaali, mutta ensin McKay ja myöhemmin Luke Wilkshire epäonnistuivat yrityksissään. Irakin paras tilaisuus johtomaaliin oli Emad Mohammedin ohilaukaus. Varsinaisen peliajan päätyttyä 0–0 pelattiin 2×15 minuutin lisäaika. Ensimmäisellä puoliskolla Mile Jedinak puski pallon lähietäisyydeltä yli Irakin maalin. Ottelu vaikutti päättyvän rangaistuspotkukilpailuun, mutta kaksi minuuttia ennen lisäajan umpeutumista Harry Kewell teki ottelun voittomaalin McKayn syötöstä.


text: Puolivälierien viimeisessä ottelussa kohtasivat lohko D:n jokaisen ottelun voittanut Iran ja viime mestaruuskilpailujen kolmas Etelä-Korea. Tämä oli jo viides kerta peräkkäin, kun samat joukkueet kohtasivat Aasian-mestaruuskilpailujen puolivälierissä. Ensimmäisen puoliajan alussa Etelä-Korealla oli muutamia hyviä maalipaikkoja, mutta sekä Cha Du-Ri että Ki Sung-Yueng epäonnistuivat yrityksissään. Ji Dong-Won oli lähellä puskea pallon omaan maalin, mutta maalivahti Jung Sung-Ryong torjui. Toisella puoliajalla Ji Dong-Wonilla oli hyvä paikka siirtää Etelä-Korea johtoon, mutta Iranin maalivahti Mehdi Rahmati torjui Jin puskun. Varsinaisen peliajan päätyttyä tasan siirryttiin pelaamaan lisäaikaa. Lisäajan ensimmäisen puoliskon lisäajalla Yoon Bit-Garam laukoi ottelun ainoan maalin rangaistusalueen rajalta.


text: Välierissä kohtasivat puolivälieräottelunsa voittaneet joukkueet. Kummatkin ottelut pelattiin 25. tammikuuta. Ensimmäisessä ottelussa kohtasivat Japani ja Etelä-Korea. Ottelu pelattiin Dohassa, Al-Gharafa Stadiumilla. Japanin Yasuyuki Konno rikkoi 23 peliminuutin jälkeen Park Ji-Sungia. Tilanteesta tuomittiin Etelä-Korealle rangaistuspotku, jolla Ki Sung-Yueng laukoi Etelä-Korean johtoon. Yhdeksän minuuttia ennen puoliaikaa Japani tasoitti, kun Ryoichi Maeda teki maalin Yuto Nagatomon syötöstä. Toisella puoliajalla Koo Ja-Cheolilla oli hyvä tilaisuus siirtää eteläkorealaiset johtoon, mutta hänen laukauksensa meni sivuverkkoon. Myöhemmin Lee Yong-Raen vapaapotku meni hieman maalin ohi. Ottelu oli varsinaisen peliajan jälkeen tasan, joten tarvittiin lisäaika. Lisäajalla Japani sai rangaistuspotkun Lee Yond-Raen työnnettyä Shinji Okazakia, mutta Jung Sung-Ryong torjui Okazakin rangaistuspotkun. Pallo tuli kuitenkin torjunnasta suoraan Hajime Hosogaille, joka potkaisi pallon maaliin. Hwang Jae-Won tasoitti ottelun ennen lisäajan loppua, ja voittaja jouduttiin selvittämään rangaistuspotkukilpailulla. Rangaistuspotkukilpailussa Japanin maalivahti Eiji Kawashima torjui Etelä-Korean kaksi ensimmäistä yritystä ja Hong Jeong-Ho laukoi pallon ohi. Kun Japanin Keisuke Honda, Okazaki ja Yasuyuki Konno onnistuivat yrityksissään, Japani voitti ottelun.


text: Toisessa ottelussa kohtasivat Australia ja Uzbekistan. Ottelu pelattiin Dohassa, Khalifa International Stadiumilla. Australia sai ensimmäisen maalipaikkansa parin minuutin pelin jälkeen, mutta Brett Holmanin laukaus meni hieman ohi Uzbekistanin maalin. Ottelun avausmaali tuli muutamaa minuuttia myöhemmin, kun Tim Cahill ohitti Temur Joʻrayevin matalalla laukauksella. Maalin jälkeen Uzbekistan hallitsi peliä, mutta ei saanut rakennettua hyvää maalintekopaikkaa. Australia oli lähellä lisätä johtoaan David Carneyn nostaessa pallon Joʻrayevin yli, mutta tämän onnistui saada pallo kiinni ennen kuin se ylitti maaliviivan. Australia siirtyi 2–0-johtoon muutamaa minuuttia myöhemmin, kun Saša Ognenovski laukoi pallon maaliin vapaapotkun jälkitilanteesta. Kun ottelua oli pelattu 65 minuuttia, Carney lisäsi Australian johdon 3–0:aan laukomalla pallon Uzbekistanin maalivahdin alta maaliin. Kaksi minuuttia myöhemmin Uzbekistanin Ulugʻbek Baqoyev sai ottelun toisen keltaisen korttinsa, ja tämä ajettiin pois kentältä. Brett Emerton kasvatti Australian johtoa 74 minuutin kohdalla Robbie Krusen syötöstä. Australian seuraavat kaksi maalia syntyivät ottelun 82. ja 83. minuuteilla: Carl Valeri ja Kruse tekivät ottelun lopputulokseksi 6–0.


text: Turnauksen pronssiottelu pelattiin Uzbekistanin ja Etelä-Korean välillä Dohassa, Jassim Bin Hamad Stadiumilla. Turnauksen kolmas pääsisi ilman karsintoja seuraaviin Aasian-mestrauuskilpailuihin. Turnauksen paras maalintekijä Koo Ja-Cheol siirsi Etelä-Korean johtoon, kun ottelua oli pelattu 17 minuuttia: Lee Yong-Rae antoi hyvin ajoitetun syötön Koolle, joka teki turnauksen viidennen maalinsa Ignatiy Nesterovin ohi. Ji Dong-Won lisäsi Etelä-Korean johdon kymmenen minuuttia myöhemmin lauottuaan pallon Uzbekistanin maalin nurkkaan. Kuusi minuuttia ennen puoliaikaa Ji puski Etelä-Korean kolmannen ja tämän toisen maalin ohi Nesterovin. Juuri ennen toista puoliaikaa Hwang Jae-Won kaatoi Timur Kapadzen rangaistusalueella, mistä tuomitun rangaistuspotkun Aleksandr Geynrix laukoi maaliin. Toisen puoliajan alussa Geynrix kavensi ottelun 3–2:een puskemalla keskityksen maaliin. Uzbekistan haki loppuajan tasoitusmaalia siinä onnistumatta, ja Etelä-Korea voitti näin pronssia, joka oli sen historian neljäs.


text: Loppuottelu Australian ja Japanin välillä pelattiin yli 37 000 katsojan edessä Khalifa International Stadiumilla, Dohassa. Ottelun ensimmäisen maalipaikan sai Australian Harry Kewell, mutta Japanin maalivahdin Eiji Kawashiman reaktiotorjunta piti tilanteen 0–0:ssa. Tämän jälkeen Japani hallitsi ottelua erityisesti Keisuke Hondan ja Yasuhito Endōn peliesitysten avulla, mutta nämä eivät saaneet tehtyä maalia. Toisen puoliajan alussa Australia onnistui melkein siirtymään johtoon, kun Luke Wilkshiren laukaus osui ylärimaan, ja jatkotilanteesta Tim Cahill onnistui melkein siirtämään pallon maaliin. Japanin paras tilanne tuli, kun Shinji Okazaki puski Yuto Nagatomon keskityksen ohi Australian maalista. Tämän jälkeen Kawashima torjui Kewellin maalintekoyrityksen jaloillaan. Varsinainen puoliaika päättyi 0–0, joten siirryttiin lisäajalle. Vaihdosta tulleen Robbie Krusen onnistui melkein tehdä ensimmäisestä kosketuksestaan maali, mutta Kawashima onnistui torjumaan Krusen puskun. Japanin onnistui tehdä ottelun voittomaali, kun ottelua oli pelattu 109 minuuttia. Maalin teki Tadanari Lee, ja se oli turnauksessa vasta toinen Australiaa vastaan tehty maali.


text: Viisi maalia (1 pelaaja):


text:
Neljä maalia (2 pelaajaa):Kolme maalia (4 pelaajaa):
Kaksi maalia (11 pelaajaa):


text: Yksi maali (40 pelaajaa):Suoran punaisen kortin ottaneet pelaajat


text: Kaksi keltaista korttia samassa ottelussa


title: Living lab

text: Living lab on tutkimuskonsepti. Se on käyttäjälähtöinen, avoin innovaatioekosysteemi, joka toimii usein aluetasolla (esim. kaupunki, taajama, alue), yhdistämällä samanaikaisesti tutkimuksen ja innovoinnin prosessien puitteissa julkisen ja yksityisen sektorin ihmiset.


title: Living lab

text: Konsepti perustuu systemaattiseen lähestymistapaan, jossa yhdistetään tutkimus-ja innovaatioprosesseja.


title: Living lab

text: Viime aikoina Web 2.0 rooli Living lab-hankkeissa on kasvanut, esim. käyttäjäyhteisöjä on saatu mukaan uusien tuotteiden kehitykseen, Myös Wikipedia, crowdsourcing ja joukkojen viisaus ovat esimerkkejä tavoista luoda uusia sisältöjä ja sovelluksia yhdessä.


title: Roberto Merhi

text: Roberto Merhi Muntan (s. 22. maaliskuuta 1991 Castellón) on espanjalainen moottoriurheilija. Kaudella 2015 hän kilpaili Formula 1 - ja Formula Renault 3.5 -sarjassa.


title: Roberto Merhi

text: Merhi aloitti moottoriurheilu-uransa vuonna 2006 kilpailemalla Italian Formula Renault -sarjassa. Vuonna 2007 Merhi kilpaili Eurocup Formula Renault ja Espanjan F3 -sarjoissa. Vuonna 2008 Merhi sijoittui neljänneksi FR West European Cupissa saavuttaen vuoden tulokas -palkinnon. Hän ajoi myös viisi kilpailua Espanjan F3-mestaruussarjassa.


title: Roberto Merhi

text: Vuonna 2009 Merhi siirtyi Formula 3 Euroseries -sarjaan kilpaillen Manor Motorsport -tallissa. Hän saavutti neljä palkintosijaa sijoittuen sarjan seitsemänneksi. Seuraavana vuonna Merhi jatkoi sarjassa Mücke Motorsport -tallissa voittaen yhden kilpailun, ja sijoittuen sarjan viidenneksi. Merhi kilpaili myös GP3-sarjassa Atech CRS Racing tallissa. Hän saavutti kolme palkintosijaa sijoittuen sarjan kuudenneksi. Merhi saavutti kaudella tallin ainoat pisteet. Vuonna 2011 Merhi siirtyi takaisin Formula 3 Eurosarjaan voittaen sarjan mestaruuden.


title: Roberto Merhi

text: Vuonna 2012 Merhi ajoi DTM-sarjassa Mercedeksellä. Hän ei saavuttanut pisteitä. Seuraavana vuonna Merhi jatkoi DTM:ssä, ja saavutti kauden aikana yhden kakkossijan ja 26 pistettä sijoittuen sarjan 15:ksi. Vuonna 2014 Merhi palasi takasin formula-autoihin, ja kilpaili Formula Renault 3.5 -sarjassa. Hän voitti kolme kilpailua kauden aikana ja taisteli mestaruudesta maanmiehensä Carlos Sainz Jr.:n kanssa. Merhi sijoittui lopulta sarjan loppupisteissä kolmanneksi. Vuonna 2015 Merhi jatkoi F1-sopimuksen ohella toisen kauden Formula Renault 3.5 -sarjassa. Merhi joutui erikoiseen kolariin Itävallan kilpailussa - Merhi oli ylittänyt jo maaliviivan ja hidastanut vauhtiaan, kun takana tuleva Nicholas Latifi törmäsi häneen. Tämän seurauksena Merhi hylättiin kilpailusta ja hän sai kisakiellon toiseen lähtöön.


title: Roberto Merhi

text: Jäätyään ilman tallipaikkaa Formula 1:ssä kaudelle 2016 Merhi siirtyi kilpailemaan FIA WEC -kestävyyssarjan LMP2-luokkaan Manor-talliin.


title: Roberto Merhi

text: Vuonna 2017 Merhi teki debyyttinsä F2-sarjassa ajamalla Campos Racing-tallissa Espanjan kisaviikonloppuna korvaten Stefano Coletin. Hän keskeytti ensimmäisen kisan ja oli toisessa 12:s jääden ilman pisteitä.


title: Roberto Merhi

text: Vuonna 2014 Merhi liittyi Caterhamin Formula 1 -tallin testi- ja varakuljettajaksi. Hän ajoi tallin toista autoa Monzassa vakituisen kuljettajan Kamui Kobayashin tilalla viikonlopun ensimmäisessä vapaissa harjoituksissa. Hän ajoi tallin toista autoa myös Japanin ja Venäjän vapaissa harjoituksissa.


title: Roberto Merhi

text: Kaudella 2015 Merhi kilpaili Manorin F1-tallissa. Merhi ei osallistunut kauden avausviikonloppuun, mutta oli jo Malesiassa mukana ja sijoittui kilpailussa 15:ksi. Merhi joutui keskeyttämään ainoan kerran urallaan Kanadassa. Kauden loppupuolella Merhin paikan otti yhdysvaltalainen Alexander Rossi. Merhi kilpaili vielä Venäjän ja Abu Dhabin osakilpailuissa. Merhi jäi ilman pisteitä kauden aikana, ja hänen parhaaksi sijoituksekseen jäi Britannian GP:n 12:s sija.


title: Norjan ralli

text: Norjan ralli oli Norjassa järjestettävä lumirallikilpailu, joka järjestettiin vuosina 2006-2007 ja 2009. Kilpailu ajettiin Kongsvingerin ja Hamarin tienoilla.


title: Norjan ralli

text: Vuonna 2006 kilpailu ei virallisesti kuulunut rallin MM-sarjaan. Ensimmäisen kilpailun voitti Henning Solberg. Vuonna 2007 ralli virallistettiin MM-kalenteriin ja kilpailun voitti Mikko Hirvonen. Samassa kilpailussa Marcus Grönholm varmisti Suomelle kaksoisvoiton. Vuoden 2009 ja toistaiseksi viimeisen kilpailun voitti Sébastien Loeb.


title: Norjan ralli

text: Sittemmin Norjan puolella on ajettu erikoiskokeita itänaapuri Ruotsin rallissa.


title: HMCS Iroquois

text: HMCS Iroquois (viirinumerot G89 ja vuodesta 1950 217) oli Kanadan laivaston Tribal-luokan hävittäjä toisessa maailmansodassa.


title: HMCS Iroquois

text: Alus tilattiin 5. huhtikuuta 1940 Vickers Armstrongilta Newcastlesta yhdessä kolmen muun Kanadan laivaston aluksen kanssa. Aluksen nimenä piti olla alun perin "HMCS Athabaskan", jolla nimellä sen köli laskettiin vasta 19. syyskuuta ilmahyökkäysten aiheuttamien viiveiden vuoksi, lisääntyneiden alusten korjaustarpeiden vuoksi. Alus laskettiin vesille 23. syyskuuta 1941 nimettynä "HMCS Iroquoisiksi". Alukselle oli jo rakentamisen aikana asennettu merivalvonta- ja tulenjohtotutkat. Alus otettiin palvelukseen marraskuussa 1942 jo ennen valmistumista 10. joulukuuta.


title: HMCS Iroquois

text: "HMCS Iroquois" otettiin 30. marraskuuta 1942 palvelukseen Kotilaivastoon. Alus siirrettiin 12. joulukuuta telakalta hyväksyntäkokeisiin, joissa havaitut puutteet korjattiin tammikuun loppuun 1943 mennessä. Alus lähti 30. tammikuuta Scapa Flowhun.


title: HMCS Iroquois

text: Alus kärsi helmikuussa ollessaan koulutuksessa myrskyssä vaurioita, mitkä vaativat korjaamista. Se siirrettiin valmistajan telakalle korjattavaksi, ja samalla aluksen rakenteita vahvistettiin. Alus määrättiin maaliskuussa Kanadaan, jossa sen tutkisivat Kanadan laivaston insinöörit ja telakoiden edustajat. Alus kärsi uudelleen vaurioita huonossa säässä matkalla Halifaxiin, minkä vuoksi se siirrettiin telakalle korjattavaksi ja tutkittavaksi.


title: HMCS Iroquois

text: Alus lähti huhtikuussa paluumatkalle Britteinsaarille, kun se oli määrätty palvelukseen Plymouthin alaisuuteen. Se kärsi 24. huhtikuuta sää jälleen aiheutti aluksella vaurioita ja se siirrettiin Devonportin telakalle korjattavaksi, mistä se palasi toukokuun lopulla aloittaen Gibraltarille matkaavien saattueiden suojaamisen.


title: HMCS Iroquois

text: Kesäkuussa alus osallistui Biskajanlahdella operaatio Musketryyn, jonka tarkoituksena oli estää Saksan laivaston sukellusveneiden toiminta Ranskan tukikohdista. Alus suojasi 9. kesäkuuta "HMS Douglasin" ja fregatti "HMS Moyolan" kanssa joukkojenkuljetussaattuetta Gibraltarin salmessa. Saattue joutui 11. kesäkuuta 300 mailia Vigosta Saksan ilmavoimien Hs293 radio-ohjattavaa pommia käyttäneen Heinkel He177 pommittajan maaliksi, mitkä osuivat "SS Californiaan" ja "SS Duchess of Yorkiin" () voimakkaasta ilmatorjunnasta huolimatta. Kumpikin osuman saaneista aluksista upposi, mutta saattueen kolmas alus "MV Port Rapier" selvisi hyökkäyksestä. "HMCS Iroquois" osallistui 628 joukkojenkuljetusaluksilta mereen joutuneen miehen pelastamiseen.


title: HMCS Iroquois

text: "HMCS Iroquois" jatkoi seuraavana päivänä matkaansa Casablancaan "MV Port Fairyn" kanssa, joka vaurioitui uusissa ilmahyökkäyksissä. Alus pelasti 15. kesäkuuta merestä yhden saksalaisen upseerin ja viisi miestä, jotka olivat ainoat eloonjääneet Yhdysvaltain ilmavoimien Liberatorin kolme päivää aiemmin upottamasta sukellusveneestä "U-506".


title: HMCS Iroquois

text: Alus lähti 19. heinäkuuta Plymouthista merelle tukeakseen sukellusveneidentorjuntaa yhdessä "ORP Orkanin" ja "HMCS Athabaskanin" kanssa. Palattuaan se liitettiin Kotilaivastoon Scapa Flowssa suojaamaan raskaita aluksia. Alus törmäsi troolari "HMS Kingston Berylin" kanssa Irlannin merellä matkatessaan Scapa Flowhun. Vauriot korjattiin Troonissa Ayrshiressä kaupallisella telakalla, jonne alus siirrettiin 2. elokuuta.


title: HMCS Iroquois

text: Palvelukseen palattuaan 25. elokuuta alus jatkoi matkaansa Scapa Flowhun, jonne se saapui seuraavana päivänä. Se määrättiin koulutukseen ennen Jäämeren saattueiden suojaamisen aloittamista. Koulutus vei koko syyskuun.


title: HMCS Iroquois

text: Alus kuljetti 1. lokakuuta "HMS Onslaughtin" ja "HMCS Huronin" kanssa täydennyksiä ja postia Pohjois-Venäjällä oleville sotalaivoille, jotka oli sijoitettu kesäksi alueelle operaatio Holderissa. Alus palasi 11. lokakuuta osaston mukana Scapa Flowhun. Se saattoi 14. lokakuuta "HMS Januksen", "HMS Vigilantin", "HMS Hardyn", "HMCS Haidan" ja "USS Corryn" kanssa taistelulaiva "HMS Ansonia", joka suojasi Huippuvuorille kuljetettua täydennystä Kotilaivaston operaatiossa FQ. Operaatiosta vapauduttuaan 16. lokakuuta alus suojasi viittä miinanraivaajaa ja kuutta moottorivenettä, jotka olivat matkalla Neuvostoliiton Pohjoiseen laivastoon Kotilaivaston operaatiossa FR. Alus erkani 23. lokakuuta osastosta palaten suojueen mukana Scapa Flowhun.


title: HMCS Iroquois

text: "HMCS Iroquois" suojasi 18. marraskuuta Kuolaan matkannutta saattuetta JW54A, josta se erkani 24. marraskuuta muun suojueen mukana saavuttuaan määränpäähän. Alus liittyi 26. marraskuuta samojen alusten kanssa palaavaan saattueeseen RA54B, josta se erkani 5. joulukuuta palaten suojueen mukana Scapa Flowhun.


title: HMCS Iroquois

text: Alus suojasi 22. joulukuuta saattuetta JW55, josta se erkani 29. joulukuuta Kuolaan saavuttuaan suojueen mukana. Se liittyi 31. joulukuuta samojen alusten kanssa palaavaan saattueeseen RA55B. Saattue joutui 3. tammikuuta 1944 sukellusveneen maaliksi. "HMCS Iroquois' erkani 7. tammikuuta saattueesta palaten suojanneiden alusten mukana Scapa Flowhun.


title: HMCS Iroquois

text: "HMCS Iroquois" siirrettiin 10. tammikuuta "HMCS Haidan" kanssa Plymouthiin alaisuuteen Kanaalin alueelle. Alukset aloittivat 13. tammikuuta palveluksensa Plymouthissa. Alus oli 19. tammikuuta partiomatkalla Ranskan rannikolla häiritsemässä rannikkosaattueita operaatio Tunnelissa. Seuraavana päivänä se palasi Plymouthiin.


title: HMCS Iroquois

text: Alus määrättiin helmikuussa palaamaan Kanadaan huollettavaksi. Se oli operaatio Tunnelin partiomatkalla 2.-3. helmikuuta, jolloin se sai Plymouthiin palattuaan tiedon paluusta Kotilaivastoon. Seuraavana päivänä alus lähti "HMCS Haidan" ja "HMCS Athabaskanin" kanssa Scapa Flowhun, jonne alukset saapuivat 5. helmikuuta.


title: HMCS Iroquois

text: Alus saattoi 10. helmikuuta "HMCS Haidan" ja "HMCS Athabaskanin" kanssa taistelulaiva "HMS Ansonia" ja Ranskan laivaston taistelulaiva "Richelieutä", risteilijöitä "HMS Belfastia" ja "HMS Nigeriaa" iskettäessä Norjan rannikon liikenteeseen operaatio Post Hornissa. Alus palasi 12. helmikuuta osaston mukana Scapa Flowhun tuloksettoman operaation päätyttyä.


title: HMCS Iroquois

text: Seuraavana päivänä alus vapautettiin Kotilaivastosta, minkä jälkeen se palasi Plymouthiin. Saavuttuaan määränpäähänsä alus liittyi 15. helmikuuta 10. hävittäjälaivueeseen. Alus joutui 18. helmikuuta sukellusveneen laukaisemien torpedojen maaliksi, mikä kuitenkin saatiin väistettyä. Alus aloitti tuloksettoman vastahyökkäyksen kaikuluotainta apuna käyttäen. Seuraavana päivänä se palasi Plymouthiin, jossa se poistettiin palveluksesta aloittaen "HMCS Huronin" kanssa matkansa Kanadaan. Alukset saapuivat 26. helmikuuta Halifaxiin, jossa "HMCS Iroquois" siirrettiin telakalle.


title: HMCS Iroquois

text: Telakalla aluksen kolmijalkainen masto korvattiin verkkorakenteisella, johon asennettiin Britteinsaarilla uusi tutkavarustus. Kesäkuussa aluksen koejojen päätyttyä se aloitti matkansa Liverpooliin, jossa senttimetri alueen tutka asennettaisiin. Alus saapui 8. kesäkuuta telakalle Liverpooliin, josta se palasi palvelukseen 30. kesäkuuta siirtyen Scapa Flowhun.


title: HMCS Iroquois

text: Alus aloitti 17. heinäkuuta koeajojen päätyttyä koulutuksen Scapa Flowssa Kotilaivaston mukana ennen operatiivisen toiminnan aloittamista. Se lähti 30. heinäkuuta Plymouthiin liittyäkseen 10. Hävittäjälaivueeseen, jonka mukana alus aloitti partioinnin Biskajanlahdella ja Kanaalissa.


title: HMCS Iroquois

text: Alus oli 5. elokuuta partiomatkalla risteilijä "HMS Bellonan' ja hävittäjien "HMS Tartarin", "HMS Ashantin" sekä "HMCS Haidan" kanssa Biskajanlahdella muodostaen Force 26:n. Osasto kohtasi seuraavana päivänä akselivaltojen evakuointisaattueen lähellä Ile d'Yeuxia. Seuranneessa taistelussa aluksella tapahtui Y-tornissa putkiräjähdys, joka surmasi kaksi ja haavoitti kahdeksaa miehistönjäsentä. Alus kuitenkin kykeni osallistumaan tuloksettomaan taisteluun toisen Belleislen ja Quiberonin lahden välillä kkohdatun saattueen kanssa. Tämän jälkeen osasto sai määräyksen palata Plymouthiin.


title: HMCS Iroquois

text: "HMCS Iroquois" saattoi 14. elokuuta "HMS Ursan" kanssa risteilijä "HMS Mauritiusta" partiomatkalla Bretagnen rannikolla muodostaen Force 27:n. Seuraavana päivänä osasto hyökkäsi kohtaamansa saattueen kimppuun Sables d'Olonnen edustalla, jolloin Saksan laivaston miinanraivaaja "M385" jouduttiin uppoamisen estämiseksi ajamaan rantaan ja lisäksi Sperrbrecher A157, torpedovene "T24", miinanraivaaja "M275" ja rannikkoalus vaurioituivat. Osasto palasi taistelun päätyttyä Plymouthiin.


title: HMCS Iroquois

text: Alus kohtasi 23. elokuuta saman osaston kanssa partiomatkalla Audeirnen edustalla rannikkosaattueen, jolloin upotettiin partioveneet "V702", "V717", "V720", "V729" ja "V730". Se määrättiin 30. elokuuta "HMCS Haidan" kanssa suojaamaan Algerista saapuvan Ranskan laivaston risteilijä "Jeanne d'Arcin" Cherbourgiin. Seuraavana päivänä alukset kohtasivat toisensa ranskalaisaluksen kuljettaessa Ranskan tilapäishallituksen edustajia Cherbourgiin, jonne osasto saapui 5. syyskuuta.


title: HMCS Iroquois

text: "HMCS Iroquois" suojasi 8. syyskuuta pääministeri Winston Churchilliä Quebecin kokoukseen kuljettanutta "RMS Queen Maryä". Alus vapautui tehtävästä Azorien lähistöllä palaten Plymouthiin, jossa se aloitti kattiloiden puhdistuksen. Huollon päätyttyä alus palasi laivueeseensa. Lokakuussa se siirrettiin Kotilaivastoon Scapa Flowhun, mistä se palasi marraskuussa Plymouthiin.


title: HMCS Iroquois

text: "HMS Iroquois" liittyi maaliskuussa 1945 laivueensa mukana Kotilaivastoon. Se suojasi 19. maaliskuuta "HMS Onslowin", "HMS Serapiksen", "HMS Zestin" ja "HMCS Haidan" kanssa saattuetukialuksia "HMS Premieriä", "HMS Searcheriä" ja "HMS Queeniä" sekä risteilijä "HMS Bellonaa", jotka muodostivat Norjan rannikon miinoittamisoperaatio Cupolan Force 1:n. Alus palasi 21. maaliskuuta osaston mukana Scapa Flowhun.


title: HMCS Iroquois

text: Alus suojasi 24. maaliskuuta "HMS Onslowin", "HMS Serapiksen", "HMS Carysfortin", "HMS Zealousin" ja "HMCS Haidan" kanssa saattuetukialuksia "HMS Searcheriä", "HMS Nairanaa", "HMS Queeniä" ja "HMS Puncheria", jotka muodostivat Norjan rannikkoliikenteen häirintäoperaatio Prefix I:n Force 2:n. Koska vihollisen meriliikennettä ei tavattu saattuetukialusten lentokoneet iskivät 26. maaliskuuta maakohteisiin. Lentokoneet iskivät 28. maaliskuuta meriliikenteeseen operaatio Prefix II:ssa, jolloin syntyneessä ilmataistelussa tuhottiin kaksi Bf109 hävittäjää yhden "HMS Puncherin" Barracudan tuhoutuessa. Seuraavana päivänä alus palasi osaston mukana Scapa Flowhun.


title: HMCS Iroquois

text: "HMCS Iroquois" saattoi 3. huhtikuuta "HMS Zealousin" ja "HMS Zestin" kanssa risteilijä "HMS Didoa" iskettäessä Norjan rannikkoliikenteeseen. Osasto nimettiin operaatio Fox Chasen Force 3:ksi. Seuraavana päivänä alus hyökkäsi Norjan rannikolla tavatun saattueen kimppuun. Alus palasi osaston mukana Scapa Flowhun.


title: HMCS Iroquois

text: Alus suojasi 15. huhtikuuta Kuolaan matkannutta saattuetta JW66, josta se erkani 25. huhtikuuta saavuttaessa Kuolan niemimaalle. Alus liittyi 29. huhtikuuta suojueen mukana palaavaan saattueeseen RA66, josta se erkani 8. toukokuuta saattueen saavuttua Clydeen. Alus palasi Scapa Flowhun Kotilaivaston alusten mukana.


title: HMCS Iroquois

text: Alus liittyi 12. toukokuuta "HMS Devonshiren", "HMS Ariadnen" ja "HMS Apollon", "HMS Savagen", "HMS Scourgen" ja "KNM Arendalin" muodostamaan osastoon matkalle Osloon. "HMS Apollon" mukana matkusti Norjan kruununprinssi Olavi. Seuraavana päivänä alus saapui osaston mukana Osloon, mistä se jatkoi edelleen Kööpenhaminaan "HMS Devonshiren" ja "HMS Savagen" kanssa vapauttaakseen "HMS Birminghamin", "HMS Zestin" ja "HMS Zephyrin" saksalaisten antautumisen valvonnasta. Se saapui 14. toukokuuta osaston mukana Kööpenhaminaan.


title: HMCS Iroquois

text: Alus lähti 24. toukokuuta Kööpenhaminasta Wilhelmshaveniin "HMS Didon", "HMS Devonshiren" ja "HMS Savagen" kanssa saattaen Saksan laivaston risteilijöitä "Prinz Eugenia" ja Nürnbergiä", jotka olivat antautuneet 22. toukokuuta. Osasto saapui 26. toukokuuta Wilhelmshaveniin, josta "HMCS Iroquois" lähti 30. toukokuuta Greenockiin liittyäkseen "HMCS Haidaan" ja "HMCS Huroniin".


title: HMCS Iroquois

text: Kanadana laivaston hävittäjät lähtivät 4. kesäkuuta Greenockista Halifaxiin, jonne alukset saapuivat 10. kesäkuuta. Alus oli heinäkuun huollettavana, jolloin sille oli tarkoitus tehdä Tyynenmeren palveluksen vaatimat muutokset. Elokuussa Japanin antauduttua alus määrättiin siirrettäväksi reserviin.


title: HMCS Iroquois

text: "HMCS Iroquoisin" huolto jäi reserviin siirrettäessä kesken ja se palvelikin varastolaivana ennen palveluksesta poistoaan 22. helmikuuta 1946. Ennen palvelukseen palauttamista kesäkuussa 1949 alus huollettiin ja se sijoitettiin kadettien koululaivaksi, missä tehtävässä se oli syyskuiseen reserviin palauttamiseensa saakka.


title: HMCS Iroquois

text: Alus päätettiin muuttaa sukellusveneidentorjuntakykyiseksisaattajaksi, mikä työ valmistui lokakuussa 1951, jolloin alus palasi palvelukseen. Koulutusjakson päätyttyä alus liitettiin Kansainyhteisön sitoumuksena Yhdistyneiden kansakuntien mandaatilla Korean vesillä palvelevaan laivasto-osastoon. Se suoritti kaksi palveluskierrosta alueella, joista jälkimmäinen päättyi maaliskuussa 1955. Lukuun ottamatta huollossa viettämiään aikoja alus pysyi palveluksessa ja se osallistui lukuisiin Naton harjoituksiin ennen palveluksesta poistoaan lokakuussa 1962 Halifaxissa. Alus säilyi reservissä, kunnes se sijoitettiin poistolistalle ja alus myytiin 1966 Bilbaoon Espanjaan romutettavaksi.


title: Liinasolmiokolibri

text: Liinasolmiokolibri ("Lophornis ornatus") on neotrooppisen alueen kiitäjälintu. Se elää Etelä-Amerikan mantereen pohjoisosassa, Venezuelan itäosasta Guyanaan, Surinameen, Ranskan Guyanaan sekä Brasilian pohjoisosissa. Pieter Boddaert kuvaili lajin holotyypin Cayennesta vuonna 1783.


title: HMCS Huron

text: HMCS Huron (viirinumerot G24 ja vuodesta 1950 216) oli Kanadan laivaston Tribal-luokan hävittäjä toisessa maailmansodassa ja Korean sodassa.


title: HMCS Huron

text: Alus tilattiin 5. huhtikuuta 1940 Vickers Armstrongilta Newcastlesta saman aikaisesti kolmen muun Kanadan laivastolle tilatun aluksen kanssa. Sen köli laskettiin 15. heinäkuuta 1941 Norjan operaatioiden ja Euroopan mantereelta tapahtuneiden vaurioiden korjaamisten viivästytettyä aluksen rakentamista. Alus laskettiin vesille 25. kesäkuuta 1942, jolloin se nimettiin huronien mukaan. Rakennustöiden aikana aluksen runkoa vahvistettiin , merivalvonta- ja tulenjohtotutkat asennettiin. Alus valmistui 28. heinäkuuta 1943, jolloin se liitettiin Kotilaivastoon.


title: HMCS Huron

text: "HMCS Huron" aloitti elokuussa 1943 matkansa Scapa Flowhun koulutettavaksi koeajojen päätyttyä. Alus saattoi 12. elokuuta "HMS Onslowin" kanssa taistelulaiva "HMS King George VI:n" vierailulle Kotilaivastoon. Alus pelasti 26. elokuuta Orkneyn edustalla mereen pudonneen Blackburn Skuan lentäjän. Kouluksen päätyttyä alus liittyi 6. syyskuuta Kotilaivaston 3. Hävittäjälaivueeseen.


title: HMCS Huron

text: Alus lähti 1. lokakuuta Murmanskiin "HMS Onslaughtin" ja "HMCS Iroquoisin" kanssa vieden täydennyksiä siellä oleville kuninkaallisen laivaston aluksille. Osaston suojana olivat risteilijä "HMS London" ja hävittäjä "HMS Impulsive". Osaston saavuttua 6. lokakuuta määränpäähänsä niihin nousi neuvostodiplomaatteja kuljetettavaksi Britteinsaarille. Alusten saavuttua 11. lokakuuta Scapa Flowhun "HMCS Huron" kolaroi tankkerin kanssa, minkä vuoksi se siirrettiin seuraavana päivänä Leithiin korjattavaksi.


title: HMCS Huron

text: Alus palasi 14. marraskuuta telakalta laivueeseensa. Se suojasi 18. marraskuuta saattuetta JW54A Kuolaan "HMS Impulsiven", "HMS Onslaughtin", "HMS Orwellin", "HMS Obduraten", "HMCS Haidan" ja "HMCS Iroquoisin" kanssa. Alus erkani 24. marraskuuta saattueesta sen saavuttua määränpäähänsä. Alus liittyi 26. marraskuuta palaavaan saattueeseen RA54B samojen alusten kanssa.


title: HMCS Huron

text: "HMCS Huron" erkani 5. joulukuuta saattueesta palaten Scapa Flowhun muun suojueen kanssa. Alus liittyi 22. joulukuuta saattueeseen JW55. 25. joulukuuta suojausosastoa täydennettiin, kun saatiin tieto Saksan laivaston taisteluristeilijän "'Scharnhorstin" aiheuttamasta uhasta. Alus erkani 29. joulukuuta saattueesta saavuttuaan Kuolan alueelle. Se liittyi 31. joulukuuta palaavaan saattueeseen RA55B.


title: HMCS Huron

text: "HMCS Huron" joutui 3. tammikuuta 1944 sukellusveneen maaliksi. Alus erkani 7. tammikuuta saattueesta RA55B suojueen mukana palaten Scapa Flowhun. Se irrotettiin 10. tammikuuta sisaralustensa "HMCS Haidan" ja "HMCS Iroquoisin" kanssa Kotilaivastosta ja ne siirrettiin Plymouthiin. Alus liittyi 26. tammikuuta Kuolaan matkaavaan saattueeseen JW56B "HMS Magrattan", "HMS Milnen", "HMS Musketeerin", "HMS Opportunen" ja "HMS Scourgen" kanssa. Alus erkani 1. helmikuuta Kuolaan saavuttuaan saattueesta suojueen mukana.


title: HMCS Huron

text: Alus liittyi 3. helmikuuta suojueen mukana palaavaan saattueeseen RA56, josta se erkani 9. helmikuuta saavuttuaan määränpäähänsä. Alus määrättiin seuraavana päivänä Plymouthiin sijoitettuun 10. hävittäjälaivueeseen korvaamaan "HMCS Iroquois". Se liittyi 18. helmikuuta uuteen laivueeseensa, jonka muina aluksina olivat "HMS Tartar", "HMCS Iroquois" ja "HMCS Athabaskan". Aluksen saavuttua laivue sai 20. helmikuuta määräyksen osallistua suunniteltuun Normandian maihinnousuun.


title: HMCS Huron

text: "HMCS Huron" osallistui maaliskuussa Plymouthista maihinnousuharjoituksiin sekä Ranskan rannikkoliikenteen häirintään. Alus suojasi 30. maaliskuuta "HMS Brissendenin", "HMS Tanatsiden" ja "HMCS Haidan" kanssa risteilijöitä "HMS Black Prince" ja "HMS Glasgow", jotka suorittivat tulitoimintaa Beaver harjoituksessa. Alus osallistui 12. huhtikuuta Needlesin länsipuolella "HMCS Haidan" ja "HMS Tartarin" kanssa suureen yhteistoimintaharjoitus Trouseriin, jossa hävittäjät harjoittelivat raskaiden yksiköiden suojaamista maihinnousun aikana.


title: HMCS Huron

text: Alus liittyi 25. maaliskuuta "HMS Black Princen", "HMS Ashantin", "HMCS Athabaskanin" ja "HMCS Haidan" muodostamaan operaatio Tunnelin Force 26:een, jonka tehtävänä oli häiritä akselivaltojen meriliikennettä Biskajanlahdella. Seuraavana päivänä osasto joutui Ranskan rannikolla rannikkotykistön tuleen. Se kohtasi Saksan laivaston torpedoveneet "T24", "T27" ja "T29", jotka olivat miinanlaskuoperaatiossa suojatessaan samalla rannikkosaattuetta. "T29" upotettiin Ile de Basin pohjoispuolella tykkitulella ja kaksi muuta saksalaisalusta pääsi pakenemaan.


title: HMCS Huron

text: "HMCS Huron" kolaroi paluumatkalla "HMS Ashantin" kanssa vaurioituen lievästi. Alus siirrettiin korjattavaksi telakalle, mistä se palasi palvelukseen 7. toukokuuta. Alus suojasi 20. toukokuuta "HMS Bellonan", "HMS Tartarin" ja "HMCS Haidan" kanssa Ushantin pohjoispuolella operaatio Hostile 33:n miinanlaskussa olevaa miinalaiva "HMS Apolloa". Alus suojasi kaksi päivää myöhemmin miinanlaskua Ile de Viergen edustalle operaatio Hostile 34:ssä ja 25. toukokuuta miinanlaskua Ushantin luoteispuolelle tehtyä miinanlaskua operaatio Hostile 40:ssä.


title: HMCS Huron

text: Alus lähti 5. kesäkuuta laivueen mukana Plymouthista valvomaan Kanaalin saarten aluetta, missä tehtävässä se oli pari seuraavaa päivää. Alus siirrettiin 8. kesäkuuta uudelle partioalueelle estämään akselivaltojen alusten toimintaa maihinnousualuksia vastaan.


title: HMCS Huron

text: Alukset muodostivat uudelleen Force 26:n aloittaessaan partioinnin alueellaan, kunnes ne saivat määräyksen siirtyä Bretagnen rannikon lähistölle. Alueella alusten tuli varoa miinoitteita, minkä vuoksi etäisyys rannikosta vaihteli viidestätoista kahteenkymmeneen mailiin. Osasto valvoi aluetta Ile de Basin ja Ile de Viergen välillä. 9. kesäkuuta alus sai tutkahavainnoin, jolloin osasto lähti tarkastamaan aluetta. Osasto kohtasi Saksan laivaston osaston, johon kuuluivat "T24" sekä hävittäjät "Z32", "Z24" ja "ZH1". Havaitessaan lähestyvät alukset saksalaisosasto vaihtoi kurssia laukaisten torpedoita.


title: HMCS Huron

text: Force 26 avasi tykkitulen lähietäisyydeltä, jolloin "Z32" vaurioitui pahoin ja se jouduttiin ajamaan uppoamisen estämiseksi Ilde de Basin rantaan. "ZH1" upposi tykkitulessa ja "HMS Ashantin" laukaisemien torpedojen osuttua. Loput saksalaisalukset pakenivat paikalta vaurioituneina. Osasto palasi Plymouthiin.


title: HMCS Huron

text: "HMCS Huron" lähti 12. kesäkuuta Plymouthista "HMCS Haidan" kanssa harhautusoperaatioon Kanaalin saarten eteläpuolelle ja Roches Douvresin itäpuolelle. Seuraavana päivänä aluksilla olleet viestimiehet lähettivät maihinnousua kuvaavia radioviestejä aluksilta. Osasto palasi Plymouthiin tehtävän suoritettuaan.


title: HMCS Huron

text: 14. kesäkuuta alus oli Plymouthissa valmiina tehtäviin Kanaalin alueella, mikäli akselivaltojen aluksista saataisiin havaintoja. Alus hinasi 2. heinäkuuta "HMS Javelinin" kanssa kolaroidessaan vaurioituneen "HMS Eskimon" Plymouthiin. Alus ja "HMS Tartar" taistelivat 8. heinäkuuta Saksan laivaston E-veneiden ja miinanraivaajien suojaamaa saattuetta vastaan.


title: HMCS Huron

text: Alus määrättiin elokuussa huollettavaksi Kanadaan. Se lähti 13. elokuuta Halifaxiin, jossa se siirrettiin telakalle 27. heinäkuuta. Alus aloitti 12. marraskuuta huollon jälkeiset koeajot sekä aloitti valmistautumisen Britteinsaarille paluuseen. Alus saapui 28. marraskuuta Cardiffiin, jossa sille asennettiin uusi tyypin 276 tutka sekä pinta- ja ilmamaalien näyttölaite.


title: HMCS Huron

text: "HMCS Huron" aloitti 20. tammikuuta 1945 uuden järjestelmän testaamisen, minkä jälkeen se aloitti koulutuksen. Aluksen koulutus päättyi 10. helmikuuta, jolloin se liittyi lounaisen reitin alaisuuteen Plymouthissa. Alus siirrettiin maaliskuussa Kotilaivastoon suojaamaan raskaita yksiköitä ja se siirtyi 31. maaliskuuta Scapa Flowhun.


title: HMCS Huron

text: Alus suojasi 15. huhtikuuta Kuolaan matkannutta saattuetta JW66, josta se erkani 25. huhtikuuta suojauksen mukana torjuakseen sukellusveneitä loppumatkalta. Alus liittyi 29. huhtikuuta palaavaan saattueeseen RA66, josta se erkani 8. toukokuuta Greenockissa. Alus palasi Scapa Flowhun Kotilaivaston muiden alusten mukana.


title: HMCS Huron

text: Alus saattoi 16. toukokuuta "HMCS Haidan" kanssa risteilijä "HMS Berwickin" Trondheimiin, jonne osasto saapui seuraavana päivänä. Alus lähti 23. toukokuuta osaston mukana paluumatkalle Scapa Flowhun, jonne saavuttiin seuraavana päivänä. "HMCS Huron" ja "HMCS Haida" lähtivät 25. toukokuuta Scapa Flowsta Greenockiin, jonne ne saapuivat seuraavana päivänä kohdaten "HMCS Iroquoisin".


title: HMCS Huron

text: Alus määrättiin Kanadaan paluun jälkeen liittymään Brittiläiseen Tyynenmeren laivastoon. Se lähti 4. kesäkuuta muiden Kanadan alusten mukana Greenockista Halifaxiin, jonne ne saapuivat 10. kesäkuuta. Heinäkuun alus oli telakalla valmistautumassa palvelukseen Tyynellä valtamerellä.


title: HMCS Huron

text: Aluksen huolto keskeytettiin 14. elokuuta ja se poistettiin palveluksesta vielä elokuun aikana. Alus siirrettiin reserviin, mistä se palasi palvelukseen huollettuna helmikuussa 1950. Alus palveli seuraavana vuonna kuusi kuukautta Kansainyhteisön osastossa Korean rannikolla, kun se palasi tehtävästä se siirrettiin telakalle muutettavaksi sukellusveneidentorjuntafregatiksi.


title: HMCS Huron

text:
"HMCS Huron" palasi telakalta palvelukseen 1953, jolloin se samalla määrättiin palaamaan koulutuksen jälkeen Korean rannikolle. Se palasi Kanadaan 1954 huollettavaksi Halifaxin telakalla, mistä palattuaan lokakuussa se palasi Korean rannikolle.
Alus palasi maaliskuussa 1955 HAlifaxiin. Seuraavien kahdeksan vuoden aikana alus osallistui Naton harjoituksiin Atlantilla ja Välimerellä, kunnes se siirrettiin reserviin huhtikuussa 1964. Se siirrettiin vielä samana vuonna poistolistalle ja alus myytiin 28. kesäkuuta 1965 Speziaan Italiaan, jonne se saapui romutettavaksi elokuussa hinattuna.


title: Helmisolmiokolibri

text: Helmisolmiokolibri ("Lophornis delattrei") on neotrooppisen alueen kiitäjälintu. Sen esiintymisalue ulottuu Costa Ricasta ja Panamasta Kolumbian Andeille, sekä Perun itäosaan ja Bolivian pohjoisosaan. Lajista tunnetaan kaksi alalajia. René Primevère Lesson kuvaili lajin holotyypin Perun Moyobambasta vuonna 1839, ja nimesi lajin Adolphe Delattren kunniaksi.


title: Bulgarian ralli

text: Bulgarian ralli on Bulgariassa ajettava asvalttiralli. Ralli järjestettiin ensimmäistä kertaa WRC-sarjassa vuonna 2010, jolloin kilpailun voitti Sébastien Loeb. Tätä ennen Bulgariassa oli järjestetty ulkopuolisia rallikilpailuja vuosina 1970-1986 ja 1987-2009.


title: HMCS Haida

text: HMCS Haida (viirinumerot G63 ja vuodesta 1950 DDE215) oli Kanadan laivaston Tribal-luokan hävittäjä toisessa maailmansodassa ja Korean sodassa.


title: HMCS Haida

text: Alus upotti Kanadan laivaston suurimman bruttotonnistomäärän toisessa maailmansodassa. Se on myös ainoa jäljellä oleva Tribal-luokan 27 aluksesta, sillä se on museolaivana Hamiltonissa Ontariossa.


title: HMCS Haida

text: Alus tilattiin 5. huhtikuuta 1941 Vickers Armstrongilta Newcastlesta yhdessä kolmen muun Kanadan laivaston Tribal-luokan aluksen kanssa. Sen köli laskettiin 29. syyskuuta 1941 telakan muiden töiden viivästyttäessä uuden aluksen valmistuksen aloitusta. Alus laskettiin vesille 25. elokuuta 1942, jolloin sen kummina oli Lontoon pormestarin Laurien Kanadassa syntynyt puoliso. Se valmistui 18. syyskuuta 1943, jolloin se liitettiin Yhdistyneen kuningaskunnan laivaston alaisuuteen Kotilaivastoon.


title: HMCS Haida

text: HMCS "Haida" otettiin palvelukseen 30. elokuuta 1943. Aluksella vieraili 17. syyskuuta Kanadan edustaja Vincent Massey, ja seuraavana päivänä alus siirrettiin vastaanottokokeisiin, joiden päätyttyä se lähti Forthista Scapa Flow'hun koulutukseen.


title: HMCS Haida

text: Koulutuksen päätyttyä alus suojasi 14. lokakuuta HMS "Januksen", HMS "Vigilantin", HMS "Hardyn", HMCS "Iroquoisin" ja Yhdysvaltain laivaston USS "Corryn" kanssa Huippuvuorille matkannutta täydennyssaattuetta operaatiossa FQ. Operaatiosta vapauduttuaan alus suojasi 16. lokakuuta viisi miinanraivaajaa ja kuusi moottorivenettä Pohjois-Venäjälle operaatiossa FR. Se erkani 23. lokakuuta saatettavistaan palaten Scapa Flow'hun. Alus suojasi 25. lokakuuta lentotukialus HMS "Formidablea" Cape Wrathin edustalta Scapa Flow'hun.


title: HMCS Haida

text: Alus suojasi 2. marraskuuta HMS "Onslow'n," HMS "Venuksen", Norjan laivaston KNM "Stordin, "Yhdysvaltain laivaston USS "Cappsin" ja USS "Honsonin" kanssa taistelulaiva HMS "Ansonia", lentotukialus HMS "Formidablea" ja risteilijä HMS "Jamaicaa" suojattaessa Kuolan niemimaalta palaavaa saattuetta RA54A operaatiossa FT. Suojaus erkani 8. marraskuuta saattueesta palaten Scapa Flow'hun. HMCS "Haida" suojasi 18. marraskuuta HMS "Impulsiven", HMS "Onslaughtin", HMS "Onslow'n", HMS "Orwellin", HMS "Obduraten", HMCS "Huronin" ja HMCS "Iroquoisin" kanssa Kuolaan matkannutta saattuetta JW54A. Alus erkani 24. marraskuuta saattueesta lähisuojauksen saavuttua. Se liittyi 26. marraskuuta saattueeseen RA54B samojen alusten kanssa suojatakseen saattueen paluumatkan Brittein saarille.""


title: HMCS Haida

text: Alus erkani 5. joulukuuta saattueesta palaten Scapa Flow'hun muun suojueen mukana. Se liittyi 22. joulukuuta saattueeseen JW55 HMS "Impulsiven", HMS "Onslaughtin", HMS "Onslow'n," HMS "Orwellin", HMS "Scourgen", HMCS "Huronin" ja HMCS "Iroquoisin" kanssa. Lähisuojausta vahvennettiin 25. joulukuuta, kun Saksan laivaston taisteluristeilijän "Scharnhorstin" pelättiin iskevän saattueeseen. Alus erkani 29. joulukuuta saattueesta suojueen mukana saavuttuaan Kuolaan. Alus liittyi 31. joulukuuta palaavaan saattueeseen RA55B samojen alusten kanssa.


title: HMCS Haida

text: HMCS "Haida" joutui 3. tammikuuta 1944 sukellusveneen maaliksi. Alus erkani 7. tammikuuta suojueen mukana saattueesta palaten Scapa Flow'hun. Alus siirrettiin 10. tammikuuta HMCS "Iroquoisin" kanssa Plymouthin alaisuuteen Englannin kanaaliin. Se aloitti palveluksensa Plymouthissa 13. tammikuuta.


title: HMCS Haida

text: Alus partioi 19. tammikuuta Ranskan rannikolla häiriten akselivaltojen rannikkoliikennettä operaatio Tunnelissa. Seuraavana päivänä se palasi Plymouthiin. Alus jatkoi 2. helmikuuta operaatio Tunneliin liittyneitä partiomatkoja palaten seuraavana päivänä Plymouthiin. Alus määrättiin 4. helmikuuta palaamaan Kotilaivastoon ja se lähti yhdessä HMCS "Iroquoisin" ja HMCS "Athabaskanin" kanssa Scapa Flow'hun, jonne alukset saapuivat seuraavana päivänä.


title: HMCS Haida

text: HMCS "Haida", HMCS "Iroquois" ja HMCS "Athabaskan" suojasivat 10. helmikuuta HMS "Ansonia", "Richelieutä", HMS "Belfastia" ja HMS "Nigeriaa" Norjan rannikolle tehdyn meriliikenteen häirintäpurjehduksen aikana, ja osasto palasi 12. helmikuuta Scapa Flow'hun. HMCS "Haida" vapautettiin seuraavana päivänä tehtävistään Kotilaivastossa, ja se määrättiin palaamaan Plymouthiin, jonne se saapui 15. helmikuuta liittyen HMCS "Iroquoisin" ja HMCS "Athabaskanin" kanssa 10. hävittäjälaivueen HMS "Tartariin" ja HMS "Ashantiin" muodostaen Force 26:n.


title: HMCS Haida

text: Alus määrättiin 20. helmikuuta laivueen mukana operaatio Neptuneen, jonka valmistaviin harjoituksiin se osallistui. Alus osallistui 11. maaliskuuta Fox ja 24. maaliskuuta Muskrat 2 harjoituksiin. Se liittyi 30. maaliskuuta HMCS "Huronin" kanssa HMS "Brissendeniin" ja HMS "Tanatsideen" suojatakseen HMS "Black Princeä" ja HMS "Glasgowia", jotka tulittivat rannikonmaaleja Beaver-harjoituksessa.


title: HMCS Haida

text: Alus osallistui 12. huhtikuuta Needlesin länsipuolisella merialueella suureen yhteisharjoitukseen Trousersiin HMCS "Huronin" ja HMS "Tartarin" kanssa suojaten raskaita laivastoyksiköitä. Se suojasi 19. huhtikuuta HMS "Tanatsiden", HMS "Wensleydalen", HMS "Melbreakin" ja HMS "Ashantin" kanssa 10. moottorivenelaivueen miinanlaskuoperaatiota Ile de Basin edustalle (operaatio Maplen alioperaatio Hostile 26). Alus suojasi 21. ja 22. huhtikuuta HMS "Ashantin" kanssa seuranneita HMS "Apollon" suorittmia miinalaskuoperaatioita Ile de Viergen edustalle (operaatio Hostile 29).


title: HMCS Haida

text: HMCS "Haida", HMS "Black Prince", HMS "Ashanti", HMCS "Athabaskan" ja HMCS "Huron" muodostivat 25. huhtikuuta Force 26:n, jonka tehtävänä oli häiritä Biskajanlahden meriliikennettä operaatio Tunnelissa. Seuraavana päivänä osasto joutui rannikkotykistön tuleen Ranskan rannikolla, ja se kohtasi kolme Saksan laivaston torpedovenettä, "T24:n," "T27:n" ja "T29:n", jotka olivat matkalla laskemaan miinoja rannikkoreitin suojaksi. Seuranneessa taistelussa "T29" upposi Ile de Basin pohjoispuolella tykkitulessa () ja muut saksalaisalukset pääsivät pakenemaan. Force 26 palasi Plymouthiin.


title: HMCS Haida

text: Alus tuki vielä samana päivänä osastonsa mukana operaatio Tigeriä pyrkien estämään E-veneiden toiminnan saattuetta vastaan kanaalin alueella ilman E-veneiden kohtaamista partiomatkan aikana. HMCS "Haida" ja HMCS "Athabaskan" lähtivät merelle Plymouthista jatkamaan Biskajanlahden meriliikenteen häirintää.


title: HMCS Haida

text: Seuraavana päivänä alukset palasivat kotisatamaan kohtaamatta akselivaltojen saattueita. Ne lähtivät 28. huhtikuuta Plymouthista uudelleen merelle suojaamaan kahden moottoriveneen ja kahdeksan partioaluksen miinanlaskua Ile de Basin edustalla operaatiossa Hostile 26. Seuraavana päivänä osasto sai varoituksen St. Mallin ja Roches Douvresin välillä matkanneista Saksan laivaston aluksista. HMCS "Haida" ja HMCS "Athabaskan" saivat määräyksen tutkia asiaa. Alukset hyökkäsivät yllätettyjen torpedoveneiden "T24" ja "T27" kimppuun, jolloin "T27" tuhoutui samoin kuin HMCS "Athabaskan" ().


title: HMCS Haida

text: Miinanlasku operaatio peruutettiin ja kaikki alukset osallistuivat eloonjääneiden etsintään. Kaikkiaan 42 merisotilasta pelastettiin merestä ja 85 joutui sotavangeiksi, loput 127 saivat surmansa. Paluumatkalla osaston suojana olivat hävittäjät HMS" Offa "ja HMS "Orwell". Palattuaan Plymouthiin alus jatkoi operaatio Neptuneen liittyneitä harjoituksia.


title: HMCS Haida

text: Alus osallistui 4.-6. toukokuuta Fabius harjoitukseen Isle of Wightin itäpuolella, mistä se Plymouthiin palattuaan jatkoi operointia Kanaalin alueella. Se suojasi 15. toukokuuta risteilijä HMS "Bellonan" ja hävittäjä HMS "Tartarin" kanssa miinalaiva HMS "Apolloa", joka laski miinoitteen Ushantin länsipuolelle operaatiossa Hostile 32. Operaatio peruutettiin onnettomien yhteensattumien vuoksi. Seuraavana päivänä operaatio uusittiin. Samat alukset sekä HMCS "Huron" tekivät samanlaiset miinanlaskuoperaatiot Ushantin pohjoispuolelle (operaatio Hostile 33) 20. toukokuuta, 22. toukokuuta Ile de Viergen edustalle (operaatio Hostile 34) sekä Ushantin luoteispuolelle (Hostile 40) 25. toukokuuta.


title: HMCS Haida

text: HMCS "Haida" lähti 6. kesäkuuta Plymouthista laivueen mukana partiomatkalle Kanaalin pohjoisosiin suojaamaan maihinnousuosastoja. Alus oli alueella aina 8. kesäkuuta saakka, jolloin se siirrettiin uudelle partioalueelle. Samalla muodostettiin Force 26 uudelleen, jolloin alus siirtyi jälleen uudelle toiminta-alueelle Bretagnen rannikon edustalle.


title: HMCS Haida

text: Alus sai 9. kesäkuuta tutkahavainnon, jolloin osasto lähti tutkimaan asiaa. Osasto kohtasi Saksan laivaston osaston, johon kuuluivat "T24", "Z32", "Z24" sekä "ZH1". Saksalaisosasto muutti suuntaa ja laukaisi torpedonsa havaitessaan lähestyvät HMS "Tartarin", HMS "Ashantin", HMCS "Huronin" ja HMCS "Haidan". Taistelussa vaurioitui pahoin "Z32", joka joutui ajamaan matalikolle estääkseen uppoamisensa, ja "ZH1" upposi. Loput saksalaisalukset pakenivat. Osasto palasi Plymouthiin.


title: HMCS Haida

text: HMCS "Haida" ja HMCS "Huron" lähtivät 12. kesäkuuta Kanaalin saarten eteläpuolelle ja Roches Douvresin itäpuolelle mukanaan ylimääräisiä viestimiehiä. Seuraavana päivänä aluksilta lähetettiin Cherbourgin länsipuolelle tehtävää maihinnousua kuvaavaa viestiliikennettä. Operaatiosta vapauduttuaan alukset palasivat Plymouthiin, josta aloitettiin seuraavana päivänä partiointi Kanaalissa.


title: HMCS Haida

text: Alus lähti 24. kesäkuuta HMS "Eskimon" kanssa Lands Endin eteläpuolelle torjumaan sukellusveneitä. Lentokoneen havaitsema sukellusvene "U-971" pakotettiin syvyyspommein pintaan, minkä jälkeen alusten tykkituli upotti sukellusveneen. 53 pelastettua sukellusvenemiestä toimitettiin Falmouthiin sotavankeina, minkä jälkeen alukset palasivat Plymouthiin.


title: HMCS Haida

text: HMCS "Haida" oli huollettavana, mistä se palasi palvelukseen 12. heinäkuuta. Seuraavana päivänä alus pyrki estämään HMS "Tartarin" ja ORP "Blyskawican" kanssa Lorientissa olevien saksalaisten evakuoinnin meritse, mistä se palasi 14. heinäkuuta Plymouthiin kohtaamatta vihollista. Alukset lähtivät takaisin Lorientin edustalle vielä samana päivänä ja ne kohtasivat seuraavana päivänä saksalaisen evakuointisaattueen. Saattueesta upotettiin yksi rahtialus ja vaurioitettiin kahta muuta. Kuukauden lopun alus etsi laivueen mukana vihollisen aluksia Kanaalin alueelta.


title: HMCS Haida

text: Alus lähti 5. elokuuta Biskajanlahdelle osana Force 26:ta, jonka muut alukset olivat risteilijä HMS "Bellona" ja hävittäjät HMS "Tartar", HMS "Ashanti", HMCS "Iroquois" ja ORP "Blyskawica". Seuraavana päivänä osasto kohtasi Saksan laivaston evakuointisaattueen Ile d'Yeun lähistöllä. Taistelun aikana HMCS "Haidan" Y-tykillä tapahtui putkiräjähdys, jolloin kymmenen miehistön jäsentä haavoittui kahden haavoittuessa kuolettavasti. Taistelussa upotettiin Saksan laivaston miinanraivaajat "M2286" ja "M486", partiovene "V414" sekä moottorialus, joiden mukana menehtyi runsaasti evakuoitavia sotilaita. Myöhemmin kohdattiin toinen saattue Bellislen ja Quiberonin lahden välillä, mutta taistelu päättyi tuloksettomana. Osasto sai määräyksen palata Plymouthiin ennen auringonlaskua.


title: HMCS Haida

text: HMCS "Haida" oli 7. elokuuta korjattava Devonportin telakalla ja 9. elokuuta haudattiin molemmat onnettomuudessa surmansa saaneet. Alus palasi palvelukseen 22. elokuuta palaten laivueeseensa.


title: HMCS Haida

text: Alus lähti merelle 30. elokuuta HMCS "Iroquoisin" kanssa kohdatakseen Algerista saapuvan Ranskan laivaston risteilijän "Jeanne d'Arcin", joka kohdattiin seuraavana päivänä ja saatettiin Cherbourgiin. Alukset palasivat Plymouthiin.


title: HMCS Haida

text: Alus määrättiin syyskuun alussa huollettavaksi Kanadaan, jolloin se vapautettiin palveluksestaan 10. hävittäjälaivueessa. Alus avusti 6. syyskuuta HMS "Keppelin" kanssa Ranskan vastarintaliikkeen osastoa, joka pyrki estämään saksalaisten vetäytymisen Brestistä. Alusten ollessa Les Sablesin edustalle ne saivat tiedon saksalaisia La Rochelleen kuljettavasta saattueesta. HMS "Kelvin" valtasi kaksi aluksista, joista toinen upposi hinauksessa. Aluksilta kerätyt asiakirjat sekä muu materiaali luovutettiin vastarintaliikkeelle.


title: HMCS Haida

text: HMCS "Haida" palasi 8. syyskuuta Plymouthiin valmistautumaan Atlantin ylitykseen. Alus lähti 22. syyskuuta Kanadaan ja se saapui 29. syyskuuta Halifaxiin. Se siirrettiin telakalle, josta se palasi palvelukseen vuoden vaihteessa.


title: HMCS Haida

text: HMCS "Haida" saapui 11. tammikuuta 1945 Plymouthiin. Seuraavana päivänä alus siirrettiin telakalle Devonportissa, jossa sille asennettiin uudet tutkat. Alus palasi 22. helmikuuta palvelukseen, jolloin se liitettiin Kotilaivaston 17. hävittäjälaivueeseen. Alus suoritti 24. helmikuuta uusien laitteidensa testejä ennen lähtöään Scapa Flow'hun koulutukseen.


title: HMCS Haida

text: Alus aloitti 28. helmikuuta koulutuksen Kotilaivaston mukana, minkä päätyttyä se liittyi uuteen laivueeseensa. Alus liittyi 19. maaliskuuta saattuetukialusten HMS "Premierin", HMS "Searcherin", HMS "Queenin" ja risteilijä HMS "Bellonan" muodostaman Force 1:n saattueeseen suojaamaan Norjan rannikon miinanlaskuja operaatio Cupolassa. Alus palasi 21. maaliskuuta operaation päätyttyä osaston mukana Scapa Flow'hun.


title: HMCS Haida

text: Se suojasi 24. maaliskuuta HMS "Onslow'n", HMS "Serapiksen", HMS "Carysfortin", HMS "Zealousin" ja HMCS "Iroquoisin" kanssa saattuetukialuksia HMS "Searcheria", HMS "Nairanaa", HMS "Queenia" ja HMS "Puncheria", jotka muodostivat Force 2:n iskettäessä Norjan rannikon meriliikenteeseen operaatiossa Prefix I. Osaston lentokoneet eivät tavanneet aluksia, jolloin ne iskivät rannankohteisiin. 28. maaliskuuta lentokoneet iskivät uudelleen operaatio Prefix II:ssa, jonka jälkeen osasto palasi 29. maaliskuuta Scapa Flow'hun.


title: HMCS Haida

text: HMCS "Haida" määrättiin 7. huhtikuuta erillisoperaatioon, minkä vuoksi se siirtyi Greenockiin. Alus liittyi seuraavana päivänä seitsemään sukellusveneidentorjunta-alukseen suojaten niiden matkan saattueeseen JW66 (operaatio Roundel). Alukset saapuivat 15. huhtikuuta Skaalfjordiin Färsaarille myrskyn viivyttyäessä osaston matkaa pakottamalla ne hakemaan suojaa sekä Loch Ewestä että Thursosta. Alus erkani 22. huhtikuuta saattueesta JW66 sen saavuttua Kuolan niemimaalle. Se liittyi 29. huhtikuuta palaavaan saattueeseen RA66, josta se erkani 8. toukokuuta Greenockissa aloittaen paluumatkansa Scapa Flow'hun.


title: HMCS Haida

text: Alus lähti 16. toukokuuta risteilijä HMS "Berwickin" ja hävittäjä HMCS "Huronin" kanssa Trondheimiin, jonne alukset saapuivat seuraavana päivänä. Ne lähtivät paluumatkalle 23. toukokuuta ja osasto saapui seuraavana päivänä Scapa Flow'hun. Alus lähti 25. toukokuuta HMCS "Huronin" kanssa Greenockiin, jossa ne kohtasivat seuraavana päivänä HMCS "Iroquoisin".


title: HMCS Haida

text: Alus lähti 4. kesäkuuta Greenockista kahden sisaraluksensa kanssa Halifaxiin, jonne ne saapuivat 10. kesäkuuta. Heinäkuun alus oli huollettavana ja se siirrettiin elokuussa reserviin.


title: HMCS Haida

text: HMCS "Haida" palasi palvelukseen vuonna 1947, ja se palveli Korean sodassa. Alus viipyi Kauko-Idässä 18 kuukautta kriisin päättymiseen saakka. Vuodesta 1952 alus palveli Kanadan laivaston Natoon liitetyssä osastossa, kunnes vuonna 1962 aluksen todettiin olevan sopimaton aktiivipalvelukseen. Alus poistettiin palveluksesta 11. lokakuuta 1963.


title: HMCS Haida

text: Alus päätettiin vuonna 1964 muuttaa museoalukseksi. Se siirrettiin Torontoon, missä se makaa ankkurissa pysyvänä laivastomuistomerkkinä ja merimuseona.


title: Korvasolmiokolibri

text: Korvasolmiokolibri ("Lophornis gouldii") on neotrooppisen alueen kiitäjälintu. Sen esiintymisalue ulottuu Brasilian pohjois- ja keskiosista (Parásta ja Maranhãosta Mato Grossoon ja Goiásiin) Itä-Bolivian Santa Cruziin. René Primevère Lesson kuvaili lajin holotyypin vuonna 1833, ja nimesi lajin John Gouldin kunniaksi.


title: Mario Götze

text: Mario Götze (s. 3. kesäkuuta 1992 Memmingen, Baijeri) on saksalainen jalkapalloilija, joka edustaa Borussia Dortmundia ja Saksan jalkapallomaajoukkuetta.


title: Mario Götze

text: Ensimmäisen kerran Götze nousi suuren yleisön tietoisuuteen vuoden 2014 maailmanmestaruuskilpailuissa, jolloin hän ratkaisi Saksalle maailmanmestaruuden loppuottelun jatkoaikamaalilla. Teini-ikäisenä hänet oli tituleerattu ”Saksan vuosisadan lahjakkuudeksi”.


title: Mario Götze

text: Götze aloitti jalkapallon pelaamisen SC Ronsbergissa, jota hän edusti vuosina 1995–1998. Vuosina 1998–2001 hänen seuransa oli FC Eintracht Hombruch. Vuonna 2001 Götze liittyi Borussia Dortmundin junioreihin ja nousi seuran edustusjoukkueeseen kaudella 2009–2010.


title: Mario Götze

text: Hän oli voittamassa Bundesliiga-mestaruutta Dortmundin kanssa kaudella 2010-11. Seuraavana vuotena hän juhli Dortmundin kanssa tuplamestaruutta, joka oli seuran historian ensimmäinen. Arsenal teki kesällä 2011 Götzestä 30 miljoonan euron tarjouksen, mutta seura ja pelaaja eivät kumpikaan olleet halukkaita siihen. Seuraavana kesänä Arsenal korotti tarjouksen jo 40 miljoonaan euroon, mutta vastaus oli silti ei.


title: Mario Götze

text: Götzen varsinainen läpimurtokausi oli 2012-13, kun loistavan tekniikan ja pelisilmän omaava Götzen yhteispeli uuden joukkuekaverinsa Marco Reusin kanssa toimi erinomaisesti.


title: Mario Götze

text: Götze teki sopimuksen Bayern Münchenin kanssa ja siirtyi sinne kesällä 2013. Siirto toteutettiin kokonaan neuvottelematta Dortmundin kanssa, käyttäen Götzen sopimuksessa ollutta 37 miljoonan euron ulosostopykälää. Götze houkuteltiin seuraan kertomalla hänelle, että hän olisi päävalmentaja Pep Guardiolan ”toivepelaaja”, josta tämä tekisi ”uuden messin”.


title: Mario Götze

text: Götze ei kuitenkaan missään vaiheessa onnistunut vakiinnuttamaan paikkaansa Bayernin avauskokoonpanossa, minkä lisäksi hänellä ja Guardiolalla oli vaikeuksia tulla toimeen keskenään.


title: Mario Götze

text: Götze palasi Dortmundiin heinäkuussa 2016 neljävuotisella sopimuksella. Hän kärsi kuitenkin alkukaudella runsaasti erilaisista lihasvaivoista. Maaliskuussa 2017 pitkään jatkuneiden hankaluuksien syyksi varmistui aineenvaihduntahäiriö.


title: Mario Götze

text: Götze pelasi ensimmäisen A-maaottelunsa vuonna 2010 Ruotsia vastaan. Hän oli voittamassa alle 17-vuotiaiden EM-kultaa vuonna 2009. Ensimmäisissä aikuisten arvokisoissaan Götze pelasi vuoden 2012 EM-kisoissa.


title: Mario Götze

text: Götze ratkaisi maailmanmestaruuden Saksalle vuoden 2014 MM-loppuottelussa Argentiinaa vastaan. Götze pääsi kentälle varsinaisen peliajan lopussa Miroslav Klosen tilalle, ja jatkoajan 23. peliminuutilla hän laukoi ottelun voittomaalin.


title: Mario Götze

text: Myös Götzen veljet Fabian (s. 1990) sekä Felix (s. 1998) ovat jalkapalloilijoita. Heidän isänsä Jürgen Götze on informaatioteknologian professori Dortmundin teknillisessä yliopistossa. Götze on seurustellut vuodesta 2012 lähtien malli Ann-Kathrin Brömmelin kanssa.


title: Mario Götze

text: Borussia Dortmund


title: Mario Götze

text: Bayern München


title: Mario Götze

text: Saksan maajoukkue:


title: Mario Götze

text: Saksan alle 17-vuotiaiden maajoukkue:


title: Loistosolmiokolibri

text: Loistosolmiokolibri ("Lophornis magnificus") on Brasilian kotoperäinen kiitäjälintu. Sen esiintymisalue käsittää maan keski- ja itäosia, Espírito Santosta etelään Santa Catarinaan, sekä länteen Goiásiin ja Mato Grossoon; se on tavattu myös Alagoasissa. Louis Jean Pierre Vieillot kuvaili lajin holotyypin Brasiliasta vuonna 1817..


title: Tuliharjakolibri

text: Tuliharjakolibri ("Lophornis stictolophus") on neotrooppisen alueen kiitäjälintu. Sen esiintymisalue ulottuu Venezuelan länsiosista läpi itäisen Kolumbian ja Ecuadorin Perun pohjoisosaan. Osbert Salvin ja Daniel Giraud Elliot kuvailivat lajin holotyypin vuonna 1873.


title: Juhlasolmiokolibri

text: Juhlasolmiokolibri ("Lophornis chalybeus") on neotrooppisen alueen kiitäjälintu. Sen esiintymisalue käsittää Venezuelan kaakkoisosan, Kolumbian itäosan, Ecuadorin ja Perun itäosat, Bolivian keskiosat, sekä Brasilian luoteisosan ja kaakkoisosan Espírito Santon, Minas Geraisin ja Santa Catarinan. Lajista tunnetaan kolme alalajia. Louis Jean Pierre Vieillot kuvaili lajin holotyypin Brasiliasta vuonna 1823.


title: Hermh

text: Hermh on puolalainen sinfonisen black metalin yhtye, joka on perustettu vuonna 1993 Białystokissa, Puolassa.


title: Hermh

text: Kappaleiden sanoitukset liittyvät vampirismiin, pimeyteen ja mystiikkaan.


title: Hermh

text: Nykyiset jäsenet


title: Hermh

text: Entiset jäsenet


title: Hermh

text: Studioalbumit


title: Hermh

text: EP:t


title: Hermh

text: Kokoelma-albumit


title: Hermh

text: Demot


title: Riikinkukkokolibri

text: Riikinkukkokolibri ("Lophornis pavoninus") on neotrooppisen alueen kiitäjälintu. Sen esiintymisalue käsittää Tepuin vuoristoalueen Venezuelan, Guyanan ja Pohjois-Brasilian rajaseuduilla. Lajista tunnetaan kaksi alalajia. Osbert Salvin ja Frederick DuCane Godman kuvailivat lajin holotyypin Guyanan Merumévuoristosta vuonna 1823.


title: Echo (Hermhin albumi)

text: Echo on puolalaisen metalliyhtye Hermhin kokoelma-albumi, joka on koottu yhtyeen kahdesta demosta. Se on julkaistu vuonna 1995 levymerkillä Entrophy Records.Digipack-bonus (2006)


title: Suomen Islam-seurakunta

text: Suomen Islam-seurakunta (tataariksi "Finlandiya Islam Cemaati") on islamilainen seurakunta, jonka jäseniä ovat Suomen tataarit. Seurakunnalla on toimintaa Helsingissä ja Järvenpäässä. Vuonna 2014 seurakuntaan kuului noin 600 jäsentä. Seurakunnan jäseniksi hyväksytään vain tataareja.


title: Suomen Islam-seurakunta

text: Suomen Islam-seurakunnan toiminta alkoi 24. huhtikuuta 1925, kun valtioneuvosto hyväksyi sen säännöt. Vielä tuolloin seurakunta toimi nimellä Suomen muhamettilainen seurakunta. Toiminnan alussa jäseniä oli 528. Alun perin osa tataareista oli vastustanut seurakunnan perustamista, mutta siitä tuli nopeasti tärkeä tataareja yhdistänyt organisaatio.


title: Suomen Islam-seurakunta

text: Seurakunnan sääntöihin tehtiin vielä 5. marraskuuta 1926 muutoksia, jotka hyväksyttiin nekin valtioneuvostossa. Suomi oli länsimaista toinen, jossa muslimisiirtokunta sai virallisen tunnustuksen – ensimmäinen oli ollut Itävalta vuonna 1908. Seurakunnan säännöt laativat Lüfti Ishakin Battalin ja Emine Sartlan. Seurakunnan virallinen kieli oli suomi, mutta sen tilaisuuksissa saatettiin käyttää myös muita kieliä. Alkuperäiset säännöt eivät sisältäneet mainintaa turkin tai tataarin kielistä, eikä jäsenkuntaa rajoitettu etnisin perustein. Vielä tuohon aikaan Suomen muslimit olivat kuitenkin lähes kaikki tataareja.


title: Suomen Islam-seurakunta

text: Seurakunnan sääntöihin haettiin muutosta 22. maaliskuuta 1931. Tuolloin haluttiin muuttaa seurakuntamaksuja. Valtioneuvosto hyväksyi muutokset 25. helmikuuta 1932. Samassa yhteydessä haettiin lupaa vihkimisoikeuteen, mutta Turun arkkihiippakunnan tuomiokapituli vastusti luvan myöntämistä. Tuomiokapituli pelkäsi 10. maaliskuuta 1932 antamassaan lausunnossa muslimiseurakunnan vihkimisoikeuden johtavan moniavioisuuteen. Luvan myöntämisestä järjestettiin 1. joulukuuta 1932 äänestys, jonka jälkeen lupa myönnettiin. Päätöksestä lähtien Suomen Islam-seurakunnan imaami on voinut vihkiä seurakunnan jäseniä avioliittoon.


title: Suomen Islam-seurakunta

text: 25. lokakuuta 1963 seurakunnan nimeksi tuli virallisesti Suomen Islam-seurakunta. Seurakunta toimi henkikirjoitusviranomaisena vuoteen 1971, kunnes jäsenrekisterit liitettiin Väestörekisterikeskukseen.


title: Suomen Islam-seurakunta

text: Vuonna 1941 seurakunta hankki kivitalon Helsingin Fredrikinkadulta. Vuonna 1948 se osti samalta kadulta Uudenmaankadun risteyksestä puutalon, jonka paikalle rakennettiin vuosina 1958–1961 Armas Lahtisen suunnittelema Islam-talo. Talon rakentaminen maksoi 170 miljoonaa markkaa, ja se rahoitettiin lainoilla ja lahjoituksilla. Seurakunta sai viiden miljoonan markan suuruiset lahjoitukset Pakistanista ja Turkista, sekä Marokosta 600 000 markkaa. Helsingin lisäksi Suomen Islam-seurakunta omistaa Järvenpään moskeijan sekä rukoushuoneet Turussa ja Kotkassa. Rukoushuoneita ei kutsuta moskeijoiksi, koska niistä puuttuvat minareetit.


title: Suomen Islam-seurakunta

text: Seurakunnalla on hautausmaat Helsingissä Hietaniemen hautausmaalla ja Turun hautausmaalla kristillisten hautausmaiden yhteydessä. Ennen Karjalan menetystä myös Viipurissa oli islamilainen hautausmaa. Islamilaisten hautausmaiden ulkopuolella sijaitsee lisäksi kristillisille hautausmaille haudattujen muslimien aidattuja hautoja.


title: Suomen Islam-seurakunta

text: Suomen Islam-seurakunnan edustamaa islamia on nimitetty ”euroislamiksi”, mikä viittaa sen pitkiin juuriin Euroopassa. Seurakunta edustaa liberaalia islamia.


title: Suomen Islam-seurakunta

text: Suomen Islam-seurakunta ei harjoita käännytystyötä eikä hyväksy jäsenikseen muita kuin tataareja. Seurakunnan jäseneksi pääsevät tataarien kanssa avioituneet. Syntyperäinen tataari voidaan hyväksyä seurakuntaan kolmen vuoden koeajan jälkeen. Islam-seurakunnan tiloissa saavat kuitenkin rukoilla muutkin kuin tataarit. Seurakunta on kutsunut Turkin suurlähettilään laskemaan vainajien muistopäivänä seppeleen kaatuneiden muistomerkille. Seurakunnasta lähteneet ovat usein jättäytyneet väestörekisterissä ilman uskontokuntaa, ja toiseen uskontoon kääntyminen on ollut harvinaista.


title: Doodle Jump

text:
Doodle Jump on Lima Sky:n kehittämä amerikkalainen liikkeentunnistuksella varustetuille laitteille kehitetty videopeli, joka julkaistiin maailmanlaajuisesti iOS:lle 6. huhtikuuta 2009 ja myöhemmin Androidille, BlackBerrylle, Symbianille ja Samsung Mysticille. Lima Sky ilmoitti 25. kesäkuuta 2010, että pelillä oli yli 5 miljoonan euron myyntivoitot.
Pelissä on nelijalkainen olento jota kutsutaan Doodleriksi. Peli on saanut Ovi Kaupassa viisi tähteä.


title: Doodle Jump

text: Pelissä Doodler pitää saada pomppimaan ylöspäin erilaisille laatoille putoamatta. Doodler liikkuu pelilaitetta kallistamalla haluttuun suuntaan. Pelaaja voi saada lyhyen ajan lisänopeutta erilaisten esineiden avuilla: propellihattu, raketti, rakettireppu, jousi ja trampoliini. Hirviöitä ja ufoja voi ampua klikkaamalla ruutua. Pelissä on myös ennätyslista, jolle kymmenen parasta pelissä tehtyä tulosta pääsevät. Jokaisella pelaajalla on myös lista henkilökohtaisista ennätyksistään, peliaika, pelattujen pelien määrä sekä monia muita merkintöjä osiossa scores&achievements.


title: Doodle Jump

text:
Pelissä Doodlerin pitää liikkua ylös eri värisillä laatoilla. Värit saattavat vaihdella teemasta riippuen.
Pelissä on myös apuvälineitä, jotka on sijoitettu joko vihreälle tai siniselle laatalle. Apuvälineitä ovat:
Alla on lista esteistä, joita tulee matkan varrella pelissä.
Alla on vielä lista, jossa on eriteltynä tavat, joilla Doodler kuolee.


title: Doodle Jump

text: Peli loppuu mikäli pelin häviää. pelin häviää seuraavilla tavoilla:


title: Doodle Jump

text:
Pelissä on muutamia erilaisia teemoja tavallisen, ruutupaperitaustaisen ja yksinkertaisen teeman lisäksi. Näitä ovat:
Moninpeliä voi pelata 2–8 ihmistä. Peliä ei voi moninpelata Internetin välityksellä tai usean laitteen välillä. Moninpeli on toteutettu siten, että pelaajat pelaavat vuorotellen samalla laitteella, ja korkeimman pistemäärän saanut voittaa pelin. Pelissä moninpelille on myös oma ennätyslistansa.


title: Doodle Jump

text: Doodler on pelissä esiintyvä kuvitteellinen hahmo, joka liikku hyppimällä. Peli on tehty näyttämään piirretyltä, ja sen taustana on ruutupaperi.


title: Doodle Jump

text: Doodler on lähes kokonaan keltainen, nelijalkainen olento. Sillä on kaksi silmää pään samalla puolella, sekä kärsä joka kääntyy pään päälle, kun Doodler ampuu sillä tai sinne suuntaan mihin Doodler pelatessa kääntyy. Pään ja jalkojen välissä on kolme vihreää raitaa. Doodlerin vaatetus muuttuu teemojen mukaan.


title: Australian liittovaltion poliisi

text: Australian liittovaltion poliisi () on Australian keskusrikospoliisi. AFP perustettiin vuonna 1979 yhdistämällä kolme liittovaltion lainvalvontavirastoa.


title: Green Bay

text: Green Bay on Wisconsinin osavaltion kolmanneksi suurin kaupunki Yhdysvalloissa. Kaupungissa oli 101 025 asukasta vuonna 2008.


title: Green Bay

text: Kaupungista on kotoisin amerikkalaisen jalkapallon NFL-liigan menestynein seura Green Bay Packers.


title: Mustahaivenkolibri

text: Mustahaivenkolibri ("Lophornis helenae") on neotrooppisen alueen kiitäjälintu. Sen esiintymisalue ulottuu Meksikon eteläosista Costa Rican itäosiin. Adolphe Delattre kuvaili lajin holotyypin Guatemalan Vera Pazista vuonna 1843.


title: Viherhaivenkolibri

text: Viherhaivenkolibri ("Lophornis adorabilis") on keskiamerikkalainen kiitäjälintu. Sen esiintymisalue ulottuu Costa Rican keskiosista läntiseen Panamaan. Osbert Salvin kuvaili lajin holotyypin Panaman Chiriquín Bugabasta vuonna 1870.


title: Brasilian ralli

text: Brasilian ralli on suurin Etelä-Amerikassa järjestettävä rallitapahtuma. Brasilian ralli oli mukana WRC-kalenterissa vuosina 1981 ja 1982, jolloin kilpailun voittivat suomalainen Ari Vatanen Ford Escort RS1800 -autolla ja ranskalainen Michèle Mouton Audi Quattrolla. Nykyään Brasilian ralli on osa rallin Etelä-Amerikan-mestaruussarjaa (SARC).


title: Puolan talous

text: Puolan talous on Euroopan unionin kuudenneksi suurin ja samalla Keski-Euroopan nopeimmin kasvava talous (vuosittainen kasvu 6,0 % ennen 2000-luvun lopun finanssikriisiä). Finanssikriisin aikana Puola oli ainut EU:n valtio, jonka bruttokansantuote ei lähtenyt laskuun, mikä tarkoittaa sitä että Puolan talouskasvu oli EU:n nopeinta vuonna 2009. "Central Statistical Office of Polandin" mukaan Puolan vuosittaiskasvu oli 3,8 % vuonna 2010, mikä on Euroopan kärkeä.


title: Puolan talous

text: Myös finanssikriisin jälkeen Puolan talous on kehittynyt hyvin. Vuosina 2014-2017 talouskasvu oli yli 3 %. Maan tulevia talouskehityksen haasteita ovat tie- ja rataverkoston puutteet, korkeasti koulutettujen nuorten maastamuutto sekä ikääntyvä väestö.


title: Viherhapsukolibri

text: Viherhapsukolibri ("Discosura conversii") on neotrooppisen alueen kiitäjälintu. Sen esiintymisalue ulottuu Costa Ricasta ja Panamasta Kolumbian länsiosien kautta Länsi-Ecuadoriin. Jules Bourcier ja Étienne Mulsant kuvailivat lajin holotyypin Bogotásta vuonna 1846.


title: Kanadan ralli

text: Kanadan ralli oli Kanadassa järjestetty rallitapahtuma. Kilpailu oli mukana WRC-kalenterissa vuosina 1977–1979. Tätä ennen Kanadassa oli järjestetty ensimmäinen WRC-tapahtuma vuonna 1974, jolloin Ontariossa järjestettiin Rideau Lakes -rallitapahtuma, jonka voitti italialainen Sandro Munari Lancialla. Ensimmäisen virallisen kilpailun voitti suomalainen Timo Salonen Fiat 131 Abarthilla. Samassa kilpailussa Simo Lampinen varmisti Suomelle kaksoisvoiton. Vuonna 1978 kilpailun voitti saksalainen Walter Röhrl Fiatilla ja vuonna 1979 ruotsalainen Björn Waldegård Ford Escort RS1800 -autolla.


title: Kultasepänliike J. A. Tarkiainen

text:
Kultasepänliike J. A. Tarkiainen on helsinkiläinen kello- ja kulta-alan erikoisliike.
Kultasepänliike J. A. Tarkiaisen historia alkoi varsinaisesti 12. lokakuuta 1918, jolloin maistraatti antoi Juho Akseli Tarkiaiselle luvan harjoittaa kulta- ja kellosepänliikettä Viipurissa.


title: Kultasepänliike J. A. Tarkiainen

text: Oman kultasepänliikkeen hän perusti siis kotikaupunkiinsa Viipuriin. Kun hänen henkilössään yhdistyivät sekä ammattinsa osaava kultaseppä ja yritteliäs liikemies, kohosi liike nopeasti vaatimattomasta alusta Viipurin yhdeksi huomattavimmaksi yritykseksi. Asiakaspiiriin kuuluivat niin Viipurin kuin ympäristönkin näkyvimmät teollisuus- ja liikeyritykset sekä tuohon aikaan merkittävät nuoriso ja urheiluseurat, puhumattakaan lukemattomista yksityishenkilöistä. Jo näinä vuosina muodosti antiikkihopea merkittävän osan liikkeen myyntivalikoimasta tavanomaisen kultasepäntuotteiden rinnalla. Ensimmäisen maailmansodan jälkeen Viipurista tuli vanhan venäläisen hopean osto- ja myyntipaikka.


title: Viiripyrstökolibri

text: Viiripyrstökolibri ("Discosura longicaudus"), myös "D. longicauda", on neotrooppisen alueen kiitäjälintu. Sen esiintymisalue ulottuu Venezuelan eteläosista Guyanaan, Surinameen, Ranskan Guayanaan sekä Brasilian pohjois- ja koillisosiin. Johann Friedrich Gmelin kuvailivat lajin holotyypin Cayennesta vuonna 1788.


title: Kuparihapsukolibri

text: Kuparihapsukolibri ("Discosura letitiae") on neotrooppisen alueen kiitäjälintu. Sen esiintymisalue käsittää Bolivian koillisosan alangot. Laji tunnetaan vain kahdesta vuonna 1852 saadusta näytteestä, ja sen status on epävarma. Jules Bourcier ja Étienne Mulsant kuvailivat lajin holotyypin Boliviasta vuonna 1852.


title: Taran

text: Taran on puolalaisen sinfonisen black metalin yhtyeen Hermhin ensimmäinen studioalbumi, joka on julkaistu vuonna 1996.


title: Mustahapsukolibri

text: Mustahapsukolibri ("Discosura langsdorffi") on neotrooppisen alueen kiitäjälintu. Sen esiintymisalue ulottuu Kolumbian kaakkoisosista ja Venezuelan eteläosista Ecuadorin ja Perun itäosiin sekä Brasilian länsi- ja itäosiin. Lajista tunnetaan kaksi alalajia. Coenraad Jacob Temminck kuvaili lajin holotyypin Brasiliasta vuonna 1821.


title: Angeldemon

text: Angeldemon on puolalaisen black metal -yhtye Hermhin toinen studioalbumi, joka on julkaistu vuonna 1997.


title: Jouhihapsukolibri

text: Jouhihapsukolibri ("Discosura popelairii") on neotrooppisen alueen kiitäjälintu. Sen esiintymisalue ulottuu Kolumbian itäosista Ecuadorin itäosiin ja Perun koillisosiin. Bernard du Bus de Gisignies kuvaili lajin holotyypin Perusta vuonna 1846.


title: Before the Eden – Awaiting the Fire

text: Before the Eden – Awaiting the Fire on puolalaisen sinfonista black metalia soittavan Hermh-yhtyeen EP-levy, joka on julkaistu vuonna 2004.


title: Eden’s Fire

text: Eden’s Fire on puolalaisen sinfonisen black metalin yhtyeen Hermhin kolmas studioalbumi, joka on julkaistu vuonna 2006.


title: Josep Irla

text: Josep Irla i Bosch (24. lokakuuta 1874 – 19. syyskuuta 1958) oli katalonialainen poliitikko. Hän toimi Katalonian parlamentin puhemiehenä vuosina 1938-1940 ja Katalonian itsehallintoalueen aluejohtajana 1940–1954. Irla kuului Esquerra Republicana de Catalunya -puolueeseen.


title: After the Fire – Ashes

text: After the Fire – Ashes on puolalaisen sinfonisen black metalin yhtyeen Hermhin EP-levy, joka on julkaistu vuonna 2008.


title: Romanian liittyminen euroalueeseen

text: Romanialla ei toistaiseksi ole määriteltyä tavoitepäivämäärää euroalueeseen liittymiselle. Aiemmin Romanian hallitus suunnitteli euroalueeseen liittymistä vuodeksi 2014. Romanian leu ei ole vielä osa ERM II:ta, johon leu oli tarkoitus liittää vuosina 2011-2012. Vuoden 2012 tietojen mukaan liittyminen euroon ei tule kyseeseen vielä vuonna 2015:kaan.


title: Romanian liittyminen euroalueeseen

text: Kun Romanian uusi leu (10 000 vanhaa leuta = 1 uusi leu) otettiin käyttöön vuonna 2005, uusilla leuseteleillä on samanlaiset mitat kuin euroseteleillä pankkiautomaattien mukauttamiseksi euroa varten, lukuun ottamatta 200 leun seteliä (ei vastaavanmittaista euroseteliä) ja 500 leun seteliä (200 euron setelin mitat). Vanhat leusetelit olivat hieman leveämpiä kuin uudet.


title: Romanian liittyminen euroalueeseen

text: Romanian eurokolikoita ei ole vielä suunniteltu. Romanian ainakin toistaiseksi voimassa olevan lain mukaan valtion vaakunan pitää esiintyä kolikoissa.


title: Romanian liittyminen euroalueeseen

text: Euroopan unionin jäsenmaana Romanialla on mahdollisuus ottaa käyttöön yhteisvaluutta euro. Sen käyttöönottamiseksi pitää kuitenkin täyttää lähentymiskriteerit.


title: Romanian liittyminen euroalueeseen

text: Romanialla on edelleen ongelmia kriteerien täyttämisessä seuraavilta osin:


title: Romanian liittyminen euroalueeseen

text: Lisäksi maan lainsäädäntö ei vielä ole sopusoinnussa Euroopan keskuspankkilainsäädännön kanssa.


title: Cold Blood Messiah

text: Cold Blood Messiah on puolalaisen sinfonisen black metalin yhtyeen Hermhin neljäs studioalbumi, joka on julkaistu vuonna 2008.


title: Tunturinätä

text: Tunturinätä ("Minuartia stricta") on kohokkikasveihin kuuluva monivuotinen, pienikokoinen tunturikasvi. Suomessa tunturinätä on harvinainen Lapin kasvilaji ja se on luokiteltu uhanalaiseksi.


title: Tunturinätä

text: Mätästävä tunturinätä kasvaa 5–20 cm korkeaksi. Punertavat varret ovat pystyjä, jäykkiä, kaljuja ja hyvin ohuita. Vastakkain olevat lehdet ovat ruodittomia, tasasuokkia ja epäselvästi yksisuonisia. Kukkien nuput ovat pitkulaisia. Teriö ja verhiö ovat viisilehtisiä. Valkoisen kukan terälehdet ovat ehyt- tai lanttokärksiä ja pitkulaisia. Teriötä ja kotaa hieman lyhyemmät verholehdet ovat suippoja ja tuoreena lähes suonettomia, kuivina yksi- tai kolmesuonisia. Heteitä on 8–10 kappaletta, emiö on kolmilehtinen. Tunturinätä kukkii Suomessa heinä-elokuussa. Hedelmä on kolmiliuskaisesti aukeava kota.


title: Tunturinätä

text: Tunturinätää tavataan laajalla mutta hajanaisella alueella pohjoisen pallonpuoliskon vuoristoissa ja arktisilla alueilla. Euroopassa sitä tavataan Alpeilla, Skotlannissa, Skandeilla, Islannissa sekä Pohjois-Venäjällä ja Uralilla. Levinneisyysalue jatkuu läpi Siperian Alaskaan, Pohjois-Kanadaan ja Kalliovuorille. Lajia kasvaa myös Grönlannissa ja Huippuvuorilla. Suomessa tunturinätää tavataan ainoastaan Enontekiöllä Kilpisjärven suurtuntureilta. Lisäksi lajista on vanha havainto Sodankylästä.


title: Tunturinätä

text: Tunturinätä on pohjoisten vuoristojen tundran kasvi. Suomessa se kasvaa tuntureiden kosteilla sorarinteillä ja kallionraoissa. Laji on kalkinvaatija.


title: Massimo D’Alema

text: Massimo D’Alema (s. 20. huhtikuuta 1949) on italialainen poliitikko, joka edusti aikaisemmin demokraattista puoluetta (entistä Vasemmistodemokraatit-puoluetta). Hän on toiminut Italian pääministerinä vuosina 1998–2000 ja ulkoministerinä vuosina 2006–2008. D’Alema oli ensimmäinen entinen kommunisti, joka nousi pääministeriksi Länsi-Euroopassa. Hänen politiikkansa edusti puolueen keskustalaisinta linjaa, ja hän tuki Naton toimintaa Kosovossa ja hyväksyi budjetteja joiden tavoitteena oli pitää Italian talous euro-yhteistyön vaatimissa rajoissa. Hallituskoalition enemmistö parlamentissa oli niukka alusta alkaen, ja kun vuoden 2000 paikallisvaaleissa hallituspuolueet kokivat suuren tappion, D’Alema erosi pääministerin tehtävästä.


title: Massimo D’Alema

text: D’Aleman toimiessa ulkoministerinä Romano Prodin hallituksessa Italia palasi näkyvästi takaisin kansainväliseen politiikkaan ja lämmitteli Silvio Berlusconin kaudella jäähtyneitä suhteitaan Yhdysvaltoihin ja muihin länsiliittolaisiin. Libanonin kriisin selvittelyssä D’Alema kuitenkin sooloili jossain määrin Prodin lupausten vastaisesti.


title: Massimo D’Alema

text: D’Alema oli Euroopan parlamentin jäsen vuosina 2004–2006.


title: Massimo D’Alema

text: Vuoden 2013 presidentinvaalien alla häntä pidettiin varteenotettavana ehdokkaana. Hän sai ensimmäisellä kierroksella 15 ääntä, mutta kolmannella äänestyskierroksella toiseksi eniten ääniä.


title: Massimo D’Alema

text: Vuonna 2017 D’Alema erosi Demokraattisesta puolueesta protestina Matteo Renzin politiikalle.


title: Lapinnätä

text: Lapinnätä ("Minuartia biflora") on kohokkikasveihin kuuluva monivuotinen, pienikokoinen pohjoisten alueiden kasvi. Suomessa lapinnätää tavataan pohjoisessa Lapissa.


title: Lapinnätä

text: Mätästävä ja matalakasvuinen lapinnätä kasvaa 3–8 cm korkeaksi. Varret ovat kohenevia tai pystyhköjä ja tavallisesti karvaisia. Vastakkain olevat lehdet ovat ruodittomia, lähes rihmamaisia ja epäselvästi yksisuonisia. Valkoiset tai harvoin punertavat kukat ovat usein pareittain. Kukkien nuput ovat pitkulaisia. Teriötä ja kotaa selvästi lyhyemmät verholehdet ovat tylppiä ja kolmesuonisia. Terälehdet ovat ehyt- tai lanttokärkisiä ja kapean pitkulaisia. Heteitä on 8–10 kappaletta, emiö on kolmilehtinen. Lapinnätä kukkii Suomessa heinä-elokuussa. Hedelmä on kolmiliuskaisesti aukeava kota.


title: Lapinnätä

text: Muista Suomessa esiintyvistä nätälajeista lapinnätä muistuttaa läheisesti rusonätää ("M. rubella").


title: Lapinnätä

text: Lapinnätää tavataan laajalla alueella pohjoisella pallopuolikolla. Euroopassa lajia tavataan Alpeilla, Skandeilla, Islannissa sekä Pohjois-Venäjän tundra-alueella ja Uralilla. Levinneisyysalue jatkuu läpi Pohjois-Siperian Alaskaan, Kalliovuorille, Pohjois-Kanadaan, Grönlantiin ja Huippuvuorille. Lisäksi lapinnätää tavataan laajalla alueella Keski-Aasian vuoristoseuduilla. Suomessa lapinnätää kasvaa Pohjois-Lapissa tunturialueilla sekä Kuusamossa. Runsaimmillaan laji on Enontekiöllä Kilpisjärven suurtuntureilla.


title: Lapinnätä

text: Lapinnätä kasvaa tuntureiden lumenviipymäpaikoilla, vuotomailla, puronvarsisoraikoilla ja -niityillä, sorajyrkänteillä, jokien sorarannoilla sekä metsäalueilla ultraemäksisillä kallioilla. Laji on kalkinsuosija.


title: Lapinnätä

text: Metsävyöhykkeen ultraemäksisillä kasvupaikoilla esiintyvät lapinnädät muodostavat ilmeisesti oman rotunsa.


title: Viron maakunnat

text: Viron maakunnat () ovat osa Viron aluehallintoa. Viro jakaantuu nykyään viiteentoista maakuntaan. Jokaisen maakunnan hallitusta ("maavalitsus") johtaa maaherra ("maavanem"), ja joka edustaa Viron hallitusta alueellisella tasolla. Viron hallitus valitsee kuvernöörin viideksi vuodeksi kerrallaan. Maakunnat jakaantuvat kuntiin, jotka ovat kaupunkeja ("linn") tai maalaiskuntia ("vald").


title: Tiina Makkonen

text: Tiina Makkonen (21. heinäkuuta 1952 - 8. kesäkuuta 2011) oli lavastaja. Hän työskenteli kiinnityksellä Hämeenlinnan kaupungin teatterissa (1979–1981), Vaasan kaupunginteatterissa (1981–1986) ja Turun kaupunginteatterissa (1986-–1988). Vuoden 1988 jälkeen hän siirtyi freelance-lavastajaksi. Hän teki lukuisan määrän lavastusvierailuja lähes kaikissa Suomen suurimmista teattereista. Vuosina 2001–2006 hän toimi Näyttämölavastuksen professorina Taideteollisessa korkeakoulussa. Makkonen oli yksi Teatteri Kehä III (nykyinen Teatteri Vantaa) perustajista .


title: Tiina Makkonen

text: Vuonna 1988 Makkoselle myönnettiin Teatterikeskuksen Vuoden teatteriteko -kunniapalkinto lavastuksista Punahilkka- ja Kohtauksia eräästä teloituksesta -esityksiin. Elokuvan puolella Makkonen palkittiin Lavastus-Jussilla lumoavasta lavastuksestaan Pirjo Honkasalon ohjaamaan Tulennielijä-elokuvaan.


title: Tiina Makkonen

text: mm.


title: Gustav Feiring

text: Gustav Feiring (20. joulukuuta 1864 Norja – 16. huhtikuuta 1916 New York, Yhdysvallat) oli norjalainen Suomessakin vaikuttanut valokuvaaja.


title: Gustav Feiring

text: Feiring toimi ateljeekuvaajana Norjassa ennen muuttoaan Ouluun 1894. Hän meni naimisiin Oulussa ateljeeta pitäneen Karin Zellbergin kanssa samana vuonna. Ruotsista Nederkalixista kotoisin ollut Zellberg oli perustanut ateljeen Ouluun Torikatu 42:een kesällä 1889. Gustav Feiringin johdossa ateljee toimi vuodet 1894–1909 ensin Ojakadulla (nyk. Asemakatu) vastapäätä pappilaa ja myöhemmin Isokadulla. Luultavaa on, että Karin on jatkanut ateljeen kuvaajana, vaikka ateljee olikin siirtynyt hänen miehensä nimiin. Valokuvaamon toiminta päättyi 1909, kun Gustav Feiring muutti Yhdysvaltoihin. Karin Feiring ei seurannut miestään vaan jäi Ouluun, jossa kuoli 1943.


title: Beatrix Loughran

text: Beatrix Suzetta Harvey (o.s. Loughran, 30. kesäkuuta 1900 Mount Vernon, New York – 7. joulukuuta 1975) oli yhdysvaltalainen taitoluistelija ja olympiamitalisti. Naisten yksinluistelussa ja myöhemmin pariluistelussa kilpaillut Loughran on ainoa kolme olympiamitalia voittanut yhdysvaltalainen taitoluistelija.


title: Beatrix Loughran

text: Loughran kilpaili vuosina 1922–1928 naisten yksinluistelussa kuuluen maailman kärkinimiin. Hän voitti olympiahopeaa Chamonix´sta 1924, olympiapronssia Sankt Moritzista 1928 ja MM-pronssia Oslon MM-kilpailuista 1924. Yksinluistelussa Loughran voitti myös kaksi Pohjois-Amerikan mestaruutta ja Yhdysvaltain-mestaruuskilpailuista kolme kultaa ja kaksi hopeaa.


title: Beatrix Loughran

text: Vuodesta 1928 Loughran kilpaili arvokisatasolla pariluistelussa Sherwin Badgerin kanssa. Sankt Moritzin olympialaisissa pari sijoittui neljänneksi ja saman vuoden MM-kilpailuissa viidenneksi. Vuosina 1930 ja 1932 pari ylsi MM-pronssille, ja Lake Placidin kotiolympialaisista 1932 Loughran ja Badger saavuttivat olympiahopeaa. Pari voitti myös Pohjois-Amerikan-mestaruuskilpailuista pronssia vuonna 1931 ja kolme Yhdysvaltain mestaruutta vuosina 1930–1932.


title: Sherwin Badger

text: Sherwin Campbell Badger (29. elokuuta 1901 Boston – 8. huhtikuuta 1972) oli yhdysvaltalainen taitoluistelija ja olympiamitalisti.


title: Sherwin Badger

text: Badger voitti vuosina 1920–1924 viidesti peräkkäin miesten yksinluistelun Yhdysvaltain mestaruuden. Pohjois-Amerikan-mestaruuskilpailuista hän voitti kultaa vuonna 1923 ja hopeaa vuonna 1927. Sankt Moritzin talviolympialaisissa 1928 hän sijoittui 11:nneksi.


title: Sherwin Badger

text: Ennen keskittymistään yksinluisteluun Badger oli voittanut kahdesti hopeaa Yhdysvaltain mestaruuskilpailujen pariluistelussa. Vuonna 1928 hän siirtyi jälleen pariluisteluun, ja sai parikseen Beatrix Loughranin, jonka kanssa hän sijoittui Sankt Moritzin talviolympialaisissa neljänneksi ja saman vuoden MM-kilpailuissa viidenneksi. Vuosina 1930–1932 pari menestyi saavuttaen kaksi MM-pronssia, yhden Pohjois-Amerikan-mestaruuskilpailujen pronssin, kolme Yhdysvaltain mestaruutta ja kirkkaimpana saavutuksenaan olympiahopean Lake Placidista 1932.


title: Ihokeliakia

text: Ihokeliakia "(Dermatitis herpetiformis)" on viljojen aiheuttama elinikäinen sairaus ja keliakian muoto. Se kuuluu ihon rakkulatauteihin. Ihokeliakia eroaa tavanomaisesta keliakiasta siten, että se ei oireile tavanomaisen keliakian tavoin vatsassa vaan iholla pienirakkulaisena ihottumana. Suomessa ihokeliakiaa sairastaa noin 5 000 ihmistä. Ihokeliakian esiintyvyys on Suomessa yleisintä maailmassa. Tauti alkaa tavallisesti 20-40 vuoden iässä. Ihokeliakia on miehillä yleisempi kuin naisilla.


title: Ihokeliakia

text: Ihokeliakia esiintyy usein yhdessä suolistokeliakian kanssa. Geneettisesti alttiilla henkilöillä kehittyy IgA-luokan vasta-aineita ravinnon gluteenia vastaan. Vasta-aineet ristireagoivat dermoepidermaalisten solujen retikuliinin kanssa. Retikuliini on osa dermoepidermaalisten solujen ankkurifibrillejä, joilla ne kiinnittyvät ihon tyvikalvoon. Vasta-aine-retikuliini -ristireagoinnin seurauksena ihoon ilmaantuu subepidermaalisia rakkuloita.


title: Ihokeliakia

text: Ihokeliakian tärkeimmät oireet ovat kutina ja noin 2-6 millimetriä läpimitaltaan olevat nesterakkulat pääasiassa kyynärpäissä, polvissa ja pakaroissa. Rakkulat rikkoutuvat niitä raapiessa, ja sen takia ihokeliakiaa diagnosoitaessa ei aina huomatakaan rakkuloita vaan niiden raapimisesta aiheutuneet raapimajäljet. Toisinaan ihokeliakiassa on myös herpesrakkuloita muistuttavia rakkuloita suun alueella.


title: Ihokeliakia

text: Ihokeliakia todetaan ottamalla terveen näköiseltä iholta yksi ihokoepala. Usein ihokeliakian diagnosoimisen yhteydessä otetaan koepala myös ohutsuolesta, koska monella ihokeliaakikolla on muutoksia myös suolistossa. Noin neljällä viidesosalla ihokeliaakikoista vasta-aineita on myös veressä.


title: Ihokeliakia

text: 1970-luvulla huomattiin, että ihokeliakian hoitona on tavanomaisen keliakian tavoin elinikäinen gluteeniton ruokavalio, jonka vaikutus alkaa näkyä muutaman kuukauden kuluttua ruokavaliohoidon aloittamisesta. Tauti pysyy oireettomana tai lähes oireettomana ruokavaliohoidolla.


title: Ihokeliakia

text: Ihokeliakia kulki aluksi, noin sata vuotta sitten nimellä "Bullous skin disease". Suomessa ihokeliakiaa kutsuttiin aluksi "rokahdusihottumaksi", ja toinen harvoin käytetty synonyymi ihokeliakialle on "Duhringin tauti". Vasta 1990-luvulla professori Jarmo Visakorpi ehdotti uudeksi nimeksi ihokeliakiaa.


title: Ihokeliakia

text: Ranskan vallankumousjohtajan Jean-Paul Marat'n epäillään sairastaneen ihokelakiaa, joka pakotti hänet viettämään suurimman osan ajastaan yrttikylvyissä.


title: Leila Itkonen

text: Leila Iris Itkonen-Makkonen (21. toukokuuta 1926 Helsinki – 6. joulukuuta 2009 Helsinki) oli suomalainen näyttelijä. Hän näytteli lukuisissa näytelmissä, elokuvissa ja radiokuunnelmissa. Leila Itkonen aloitti teatteriuransa Helsingin Ympäristöteatterissa vuonna 1946. Sen jälkeen olivat vuorossa kiinnitykset Hämeenlinnan Työväenteatterissa 1948–1955, Teatteri Jurkassa 1957–1958 ja Taskuteatterissa 1958–1959, minkä jälkeen hän jättäytyi freelanceriksi. Itkonen oli yksi Teatteri Kehä III:n (nykyinen Teatteri Vantaa) perustajista, yhdessä tyttärensä lavastaja Tiina Makkosen kanssa.


title: Leila Itkonen

text: 1986–1998 Teatteri Kehä III: "Alaston kauneus – Leni Riefenstahlin vuosisata" (1998), "La Musica II" (1997), "Hautajaiset huvilalla" (1988), "Savannah Bay" (1986)


title: David Snow

text: David William Snow (30. syyskuuta 1924 Windermere, Cumbria – 4. helmikuuta 2009) oli englantilainen lintutieteilijä.


title: David Snow

text: Snow sai stipendit Etoniin ja Oxfordin New Collegeen, joissa hän opiskeli antiikin kirjallisuutta ja kieliä. Toisessa maailmansodassa Snow palveli laivastossa. Sodan jälkeen hän vietti vuoden purjehtimalla Kaukoidässä ja Australiassa. Vuonna 1946 hän palasi Oxfordiin ja ryhtyi opiskelemaan eläintiedettä, josta hän väitteli tohtoriksi. 1949 hän sai demonstraattorin viran Oxfordin Edward Grey Institute of Field Ornithology -tutkimuslaitoksessa. Hän toimi virassa vuoteen 1957 asti. 1957–1961 hän työskenteli Trinidadissa New York Zoological Societyn palveluksessa. 1963–1964 hän toimi Charles Darwin Research Stationin johtajana Galápagossaarilla, missä hän asui yhdessä vaimonsa Barbaran Whitakerin ja pienen lapsensa kanssa. 1964–1968 Snow toimi The British Trust for Ornithologyn (BTO) tutkimusjohtajana Englannissa. 1968–1984 hän työskenteli Lontoon Natural History Museumissa eläkkeelle jäämiseensä saakka.


title: David Snow

text: Snow toimitti useita lintutieteellisiä lehtiä: Ibis, Bird Study ja Bulletin of the British Ornithologists' Club. Hänen kirjallinen tuotantonsa oli laaja, ja hän tutki etenkin hedelmiä syövien lintujen evoluutiota, joista hän julkaisi useita artikkeleita, ja joiden kirjoittamiseen myös Barbara osallistui. Hänen kunniakseen on nimetty alagoasinmuuranen ("Myrmotherula snowi") ja harmaapyrstökotingojen suku "Snowornis". Snow toimi British Ornithologists' Unionin puheenjohtajana vuosina 1987–1990. Vuonna 1972 American Ornithologists' Union palkitsi hänet ja Barbaran Brewster Medalilla.


title: Charles Darwin Research Station

text: Charles Darwin Research Station on Galápagossaarilla toimiva biologinen tutkimuslaitos, jonka toimintaa johtaa Charles Darwin Foundation.


title: Charles Darwin Research Station

text: Tutkimusasema sijaitsee Puerto Ayorassa Santa Cruzin saarella, ja sillä on sivutoimistot Isabelassa ja San Cristóbalissa. Asema perustettiin vuonna 1964. Asemalla työskentelee sekä ecuadorilaisia tutkijoita että tutkijoita kaikkialta maailmasta. Tavoitteena on Galápagoksen maa- ja vesiluonnon suojelu tutkimuksen avulla.


title: John Paul Getty III

text: John Paul Getty III (4. marraskuuta 1956 – 5. helmikuuta 2011) oli vanhin Paul Gettyn ja Gail Harrisin neljästä lapsesta, öljypohatta Jean Paul Gettyn pojanpoika ja näyttelijä Balthazar Gettyn isä.


title: John Paul Getty III

text: Getty kaapattiin Italiassa 1970-luvulla, ja kaappaajat leikkasivat häneltä palan korvasta todistaakseen että heillä on hänet hallussaan. Hän joutui olemaan panttivankina viisi kuukautta, ennen kuin sieppaajat saivat lunnasrahat, 2,7 miljoonaa dollaria.


title: John Paul Getty III

text: Hän tuli riippuvaiseksi huumeista ja halvaantui ja lähes sokeutui niiden yliannostuksen seurauksena 1981.


title: Oremus peccatum (Refaim)

text: Oremus peccatum (Refaim) on puolalaisen black metal -yhtye Hermhin ensimmäinen demo, joka on julkaistu vuonna 1994 levymerkillä Witching Hour Productions.


title: Crying Crowns of Trees

text:
Crying Crowns of Trees on puolalaisen black metal -yhtye Hermhin toinen demo, joka on julkaistu vuonna 1995 levymerkillä Witching Hour Productions.
Vierailijat


title: The Spiritual Nation Born

text: The Spiritual Nation Born on puolalaisen sinfonisen black metalin yhtyeen Hermhin musiikki-DVD, joka on julkaistu vuonna 2008 levymerkillä Witching Hour Productions.


title: Black Sun Rising

text: Black Sun Rising on puolalaisen melodisen black/death metal -yhtye Naumachian kolmas studioalbumi, joka on julkaistu vuonna 2009.


title: Callous Kagathos

text: Callous Kagathos on puolalaisen melodisen black/death metal -yhtye Naumachian toinen studioalbumi, joka julkaistiin 15. tammikuuta 2007.


title: Wrathorn

text: Wrathorn on puolalaisen melodisen death/black metal -yhtye Naumachian ensimmäinen studioalbumi, joka on julkaistu vuonna 2004.


title: KNM Tunsberg Castle

text: KNM Tunsberg Castle (viirinumero K374) oli Britannian Kuninkaallisen laivaston Norjan laivastolle toisen maailmansodan lopulla lainaama Castle-luokan korvetti.


title: KNM Tunsberg Castle

text: Alus lainattiin 17. huhtikuuta 1944 Norjan laivastolle korvaamaan tuhoutunut Flower-luokan korvetti "KNM Potentilla". Aluksen omisti Britannian kuninkaallinen laivasto, mutta sen miehistö oli norjalainen. Sen ylläpidon maksoi Britannia. Alus oli koulutettavana Tobermoryssä, ja koulutuksen päätyttyä se liitettiin toukokuussa 1944 Saattajaryhmä B2:een suojaamaan Gibraltarin ja Britteinsaarten välisiä saattueita.


title: KNM Tunsberg Castle

text: Alus määrättiin elokuussa osallistumaan Finnmarkin takaisin valtaukseen, jolloin se liitettiin muihin norjalaisten miehittämiin aluksiin. Alus lähti merelle suojaten saattuetta JW62, ja siitä vapauduttuaan se lähti 11. joulukuuta Båtsfjordiin. Seuraavana päivänä alus upposi osuttuaan miinaan.


title: Olga Orgonista

text: Olga Orgonista (22. helmikuuta 1901 Budapest – 20. marraskuuta 1978) oli unkarilainen taitoluistelija ja Euroopan mestari.


title: Olga Orgonista

text: Orgonista kilpaili pariluistelussa yhdessä Sándor Szalayn kanssa. He voittivat kaksi ensimmäistä pariluistelun Euroopan mestaruutta vuosina 1930 ja 1931, MM-pronssia vuonna 1929 ja MM-hopeaa vuonna 1931. Viimeisenä arvokilpailuvuonnaan 1932 pari sijoittui neljänneksi Lake Placidin talviolympialaisissa ja MM-kilpailuissa. Unkarin mestaruuden Orgonista ja Szalay voittivat kolmesti peräkkäin vuosina 1928–1930.


title: Sándor Szalay

text: Sándor Szalay (6. kesäkuuta 1893 Budapest – 5. huhtikuuta 1965) oli unkarilainen taitoluistelija ja Euroopan mestari.


title: Sándor Szalay

text: Szalay kilpaili pariluistelussa yhdessä Olga Orgonistan kanssa. He voittivat kaksi ensimmäistä pariluistelun Euroopan mestaruutta vuosina 1930 ja 1931, MM-pronssia vuonna 1929 ja MM-hopeaa vuonna 1931. Viimeisenä arvokilpailuvuonnaan 1932 pari sijoittui neljänneksi Lake Placidin talviolympialaisissa ja MM-kilpailuissa. Unkarin mestaruuden Orgonista ja Szalay voittivat kolmesti peräkkäin vuosina 1928–1930.


title: Rubenshuis

text: Rubenshuis on Antwerpenissa, Belgiassa sijaitseva museo, joka toimii taidemaalari Rubensin vuonna 1611 ostamassa talossa. Nykyään siellä voi tutustua Rubensin työpajaan ja hänen itse keräämäänsä 1500-luvun taidekokoelmaan. Hänen omia töitään museossa on näytteillä vain muutama.


title: Janne Suokonautio

text: Juha Petri “Janne” Suokonautio (s. 20. toukokuuta 1968 Outokumpu) on suomalainen jalkapallovalmentaja ja entinen jalkapalloilija.


title: Janne Suokonautio

text: Keskikentällä pelannut Suokonautio edusti uransa aikana Suomessa pääsarjatasolla muun muassa Helsingin Jalkapalloklubia, Valkeakosken Hakaa ja Finnairin Palloilijoita. Lisäksi hän pelasi ammattilaisena myös belgialaisessa Eendracht Aalstissa, tanskalaisessa Hvidovressa ja israelilaisessa Maccabi Ironi Ashdodissa. Suokonautio voitti HJK:ssa Suomen mestaruuden 1987, 1988, 1990 ja 1992. Kaikkiaan Suokonautio pelasi 13 kauden aikana 162 mestaruussarjan ja Veikkausliigan ottelua, joissa hän teki 19 maalia.


title: Janne Suokonautio

text: Suokonautio pelasi maajoukkueessa vuosina 1993–1994 neljä maaottelua.


title: Janne Suokonautio

text: Pelaajauran jälkeen Suokonautio on toiminut myös jalkapallovalmentajana. Hän on valmentanut muun muassa Allianssi Vantaata.


title: Constance Wilson-Samuel

text: Constance Montgomery Slatkin (ent. Wilson-Samuel, o.s. Wilson, 8. tammikuuta 1908 Toronto – 28. helmikuuta 1953) oli kanadalainen taitoluistelija.


title: Constance Wilson-Samuel

text: Wilson-Samuel kilpaili sekä yksinluistelussa että pariluistelussa. Yksinluistelussa Wilson-Samuel kilpaili kaksissa talviolympiakisoissa: Sankt Moritzissa 1928 hän sijoittui kuudenneksi ja Lake Placidissa 1932 neljänneksi. Garmisch-Partenkirchenissä hän vetäytyi kilpailusta. Urheilu-uransa huipennuksen Wilson-Samuel koki koti-MM-kilpailuissaan Montréalissa 1932, missä hän saavutti pronssia. Vuosien 1928 ja 1930 MM-kilpailuissa hän oli neljäs. Pohjois-Amerikan mestaruuskilpailuista Wilson-Samuel voitti neljä kultaa ja yhden hopean, ja Yhdysvaltain mestaruuskilpailuista hän jäi mitaleitta vuosien 1923–1935 aikana vain kerran, vuonna 1928. Yhteensä Wilson-Samuel voitti maansa mestaruuskilpailuista yhdeksän kultaa, kaksi hopeaa ja yhden pronssin.


title: Constance Wilson-Samuel

text: Pariluistelussa vuonna 1926 Kanadan mestaruuden voittanut Wilson-Samuel osallistui vuodesta 1927 lähtien veljensä Montgomery Wilsonin kanssa pariluistelun arvokilpailuihin. Pari sijoittui Lake Placidin talviolympialaisissa viidenneksi sekä MM-kilpailuissa neljänneksi vuonna 1920 ja kuudenneksi vuonna 1932. Wilsonit voittivat Pohjois-Amerikan mestaruuskilpailuista kolme kultaa, yhden hopean ja yhden pronssin, ja Kanadan-mestaruuskilpailuista viisi kultaa, kaksi hopeaa ja yhden pronssin.


title: Torsten Svanström

text: Torsten Svanström (31. heinäkuuta 1904 Helsinki – 9. huhtikuuta 1970 Helsinki) oli suomalainen jalkapalloilija ja jääpalloilija.


title: Torsten Svanström

text: Jalkapallossa Svanström edusti urallaan HIFK:ta ainakin vuosina 1927–1932 ja 1936. Hän voitti seurassa Suomen mestaruuden 1930 ja 1931. Kaikkiaan Svanström pelasi neljän kauden aikana 17 Mestaruussarjan ottelua, joissa hän teki kuusi maalia. Hän edusti Suomen maajoukkuetta vuonna 1929 yhdessä maaottelussa, joissa hän teki yhden maalin.


title: Torsten Svanström

text: Jääpallossa Torsten ”Tjycken” Svanström edusti niin ikään HIFK:ta. Jääpallouransa hän aloitti vuonna 1921 HIFK:n silloisessa kolmosjoukkueessa 17-vuotiaana. Seuraavana vuonna hän nousi seuran ykkösjoukkueeseen välihyökkääjäksi. Jääpallo oli hänen ykköslajinsa, vaikka jalkapallossakin tuli menestystä. Myöhemmin hän siirtyi joukkueensa puolustuksen keskustueksi, missä roolissa hän esiintyikin pääosan urastaan. Jääpallossa hän saavutti kuusi Suome mestaruutta vuosina 1934, 1935, 1938, 1939, 1941 ja 1944. Viimeisen mestaruuden saavuttaessaan hän oli 39-vuotias. Jääpallomaajoukkueessa hän pelasi 11 A- ja neljä B-maaottelua.


title: Torsten Svanström

text: Nuorempana Svanström kilpaili myös pikaluistelussa, uinnissa ja hiihdossa.


title: Lauri Taipale

text: Lauri Taipale (11. syyskuuta 1911 Helsinki – 24. helmikuuta 1950 Helsinki) oli suomalainen jalkapalloilija.


title: Lauri Taipale

text: Laitahyökkääjänä pelannut Taipale edusti urallaan Helsingin Jyryä 1929, Helsingin Tovereita 1931–1941, ja Kallion Palloseuraa 1945. Kaikkiaan Taipale pelasi kahdeksan kauden aikana 81 mestaruussarjan ottelua, joissa hän teki 44 maalia.


title: Lauri Taipale

text: Taipale pelasi Suomen maajoukkueessa vuosina 1934–1937 yhdeksän maaottelua, joissa hän teki kolme maalia.


title: Lauri Taipale

text: Taipale oli ammatiltaan rakennusmestari. Hän kuoli sydänkohtaukseen 38-vuotiaana.


title: Mollie Phillips

text: Mollie Doreen Phillips (27. heinäkuuta 1907 Lontoo – 15. joulukuuta 1994) oli brittiläinen taitoluistelija ja taitoluistelutuomari.


title: Mollie Phillips

text: Phillips oli Yhdistyneen kuningaskunnan lipunkantaja Lake Placidin talviolympialaisten 1932 avajaisissa, mikä teki hänestä maan ensimmäisen naispuolisen lipunkantajan olympiakisojen avajaisissa. Naisten yksinluisteluun Lake Placidissa osallistunut Phillips sijoittui yhdeksänneksi, ja Garmisch-Partenkirchenissä hänen sijoituksensa oli 11.


title: Mollie Phillips

text: Urheilu-urallaan Phillips saavutti yhden kansainvälisen arvokisamitalin, pronssin Rodney Murdochin kanssa vuoden 1933 EM-kilpailujen pariluistelusta. Kisat pidettiin Phillipsin kotikaupungissa Lontoossa. Yksinluistelussa Phillips sijoittui MM-tasolla yhdeksänneksi vuosina 1932 ja 1934 sekä seitsemänneksi vuonna 1936. Euroopan-mestaruuskilpailujen yksinluistelussa Phillips sijoittui seitsemänneksi vuonna 1933, yhdeksänneksi vuonna 1934 ja kahdeksanneksi vuonna 1935.


title: Mollie Phillips

text: Phillips oli ensimmäinen naispuolinen ISU:n alaisuudessa järjestetyn kilpailun taitoluistelutuomari ja ensimmäinen MM-kilpailuissa (1953) tuomaritehtävissä toiminut nainen.


title: Orion RX50

text: Orion RX50 on Kiinassa valmistettu mopo, jossa on Lifanin valmistama 50 cc:n ilmajäähdytteinen nelitahtimoottori.


title: Lapin yliopiston kirjasto

text: Lapin Yliopiston kirjasto on kaikille avoin kirjasto, joka sijaitsee Lapin yliopiston tiloissa. Kirjasto on jaettu kahteen eri yksikköön, jotka ovat pääkirjasto yliopiston B-siivessä ja taidekirjasto F-siivessä. Lapin yliopiston kirjasto aloitti toimintansa vuonna 1979.


title: Lapin yliopiston kirjasto

text: Taidekirjasto sijaitsee yliopiston F-siivessä, jossa suurin osa taiteiden tiedekunnan opinnoistakin tapahtuu. Taidekirjaston toiminta alkoi vuonna 1996. Kirjaston kokoelma sisältää 28 000 painettua monografiaa ja kirjastoon tulee 170 painettua lehteä. Lisäksi Taidekirjaston tiloissa toimii Tiede- ja taidekirjakauppa Tila. Euroopan unionin aluekehitysrahasto on tukenut taidekirjaston perustamista vuosina 1998-1999.


title: Lapin yliopiston kirjasto

text:
Kirjastoista löytyy mm. kurssikirjoja, lehtiä, opinnäytteitä, AV-tallenteita sekä EU-kokoelman kirjoja.
Kirjastossa on myös kannettavia tietokoneita, joita lainataan yliopiston perusopiskelijoille.


title: Lapin yliopiston kirjasto

text: Kirjaston kokoelmista löytyy kirjallisuutta etenkin Lapin Yliopistossa opiskeltavista tieteenaloista. Kokoelmissa on kaikkiaan noin 210 000 nidettä, lisäksi verkkokirjoja noin 30 000. Kirjastoihin tulee noin 700 lehteä. Elektronisia lehtiä on käytettävissä yli 11 000 lehteä. Kirjasto ja sen toiminnot ovat tiiviissä yhteydessä Lapin korkeakoulukirjaston Juolukka-kokoelmatietokantaan. Kirjasto tarjoaa tiedonhakuun yli 70 kotimaista ja ulkomaista tietokantaa.